open-index/open-wikipedia-markdown huggingface dataset:
జాక్వెలిన్ ఫెర్నాండేజ్

**జాక్వెలిన్ ఫెర్నాండేజ్** (జననం 1985 ఆగస్టు 11) ప్రముఖ సినీ నటి, మోడల్. ప్రముఖంగా శ్రీలంకకు చెందిన ఈమె, 2006లో మిస్ యూనివర్స్ శ్రీలంకగా ఎంపికైంది. శ్రీలంక తరఫున 2006లో ఆమె మిస్ యూనివర్స్  పోటీకి కూడా వెళ్ళింది. సిడ్నీ విశ్వవిద్యాలయంలో మాస్ కమ్యూనికేషన్ లో డిగ్రీ పూర్తి చేసింది జాక్వెలిన్. శ్రీలంకలో టీవీ రిపోర్టర్ గా కూడా పని చేసింది ఆమె. 2009లో భారతదేశంలో అలాడిన్ అనే ఫాంటసీ డ్రామా కోసం ఆడిషన్ చేసింది ఆమె. ఈ ప్రాజెక్టు ద్వారానే ఆమె నటిగా కెరీర్ ప్రారంభించింది. 2011లో ఆమె నటించిన మర్డర్2 ద్వారా ఆమె మొట్టమొదటి సక్సెస్ అందుకుంది. ఈ సినిమా విజయవంతం కావడంతో వరసగా ఆమెకు గ్లామర్ పాత్రలే ఎక్కవగా వచ్చాయి. ఆ తరువాత ఆమె నటించిన హౌస్ ఫుల్ 2(2012), రేస్ 2(2013) సినిమాలు 1 బిలియన్ వసూళ్ళు దాటాయి. హౌస్ ఫుల్ 2 సినిమాలోని నటనకుగానూ ఆమెకు ఐఫా పురస్కారాల్లో ఉత్తమ సహాయ నటి పురస్కారానికి నామినేషన్ లభించింది. ప్రధాన కథానాయిక పాత్రలో ఆమె నటించిన కిక్(హిందీ) సినిమా భారతదేశంలో అత్యంత ఎక్కువ వసూళ్ళు సాధించిన సినిమాల్లో ఒకటిగా నిలిచింది. ఆ తరువాత ఆమె నటీంచిన హౌస్  ఫుల్ 3, డిషూం, ఏ ఫ్లయింగ్ జట్(అన్నీ 2006లోనే విడుదలయ్యాయి.) సినిమాలు వరుసగా విజయం సాధించడం విశేషం. 2020 సంవత్సరంలో ఈవిడ పై చిత్రీకరించిన గెంద ఫూల్ పాట భారతదేశంలో అత్యధిక మంది యూట్యూబ్ లో వీక్షించిన పాట గా నిలిఛింది.

## నటించిన పలు సినిమాల జాబితా
* విక్రాంత్ రోణ (2022)
* హౌస్‌ఫుల్ 2
*హౌస్ ఫుల్ 3
* భూత్ పోలీస్
* రామ్ సేతు
* బచ్చన్ పాండే
* అటాక్: పార్ట్ 1
* హరి హర వీరమల్లు
* రాధే
* జుడ్వా 2
* సర్కస్ (2022)
* ఫతే (2025)

## మనీలాండరింగ్ కేసు
200 కోట్ల మనీలాండరింగ్ కేసులో ప్రధాన నిందితుడైన సుఖేశ్ చంద్రశేఖర్ ఎన్ ఫోర్స్ మెంట్ డైరెక్టరేట్ విచారణ ఎదుర్కొంటున్న అతడు తీహార్ జైల్లో ఉన్నాడు. ఈ కేసు దర్యాప్తులో భాగంగా అతని నుంచి ఖరీదైన బహుమతులు అందుకున్నట్లు ఆరోపణలు ఎదుర్కుంటున్న జాక్వెలిన్‌ ఫెర్నాండెజ్‌కు చెందిన రూ.7 కోట్లకు పైగా ఆస్తులను ఈడీ అధికారులు 2022 ఏప్రిల్ 30న అటాచ్‌ చేసారు. గతంలో విదేశాలకు వెళ్లకుండా ఆమెను ముంబై విమానాశ్రయంలో ఈడీ నిలిపివేసింది. పైగా 2021 డిసెంబర్ 8న ఎన్‌ఫోర్స్‌మెంట్‌ డైరెక్టరేట్‌ ముందు విచారణకు హాజరుకావాలని ఆమెను ఆదేశించింది.

## మూలాలు

## బాహ్య లింకులు

* 
* 

వర్గం:1985 జననాలు
వర్గం:జీవిస్తున్న ప్రజలు
వర్గం:హిందీ సినిమా నటీమణులు
వర్గం:భారతీయ సినిమా నటీమణులు
వర్గం:శ్రీలంక వ్యక్తులు
స్వయంవరం (మలయాళ సినిమా)

**స్వయంవరం** మలయాళ భాషలో తీయబడిన చలనచిత్రం. ఇది అడూర్ గోపాలక్రిష్ణన్ దర్శకత్వంలో 1972లో విడుదలైన సినిమా. ఈ సినిమా ఉత్తమ సినిమా, ఉత్తమ దర్శకుడు, ఉత్తమ నటి, ఉత్తమ ఛాయాగ్రాహకుడు (నలుపు తెలుపు) అనే నాలుగు విభాగాలలో జాతీయ చలనచిత పురస్కారాలను గెలుచుకుంది.
## చిత్రకథ
విశ్వం, సీత ఇద్దరూ అప్పుడే నవజీవన ప్రాంగణంలోకి అడుగు పెట్టిన ప్రేమికులు. పాత సాంప్రదాయాలను పట్టుకుని వేలాడే పెద్దవాళ్ళ అభ్యంతరాలను లెక్క చేయక తమకు తాముగా ఈ విశాలమైన ప్రపంచంలో స్వతంత్రంగా, స్వశక్తితో బ్రతకగలమన్న విశ్వాసంతో ఆ నగరంలోనికి అడుగు పెట్టారు. కానీ ఈ వ్యవస్థలో జీవితం పూలబాట కాదనీ, అనుక్షణం సమస్యల ముళ్ళే ఎదురౌతాయని చాలా ఆలస్యంగా గుర్తించారు ఆ యువదంపతులు!

విశ్వానికి ఎంత ప్రయత్నించినా ఉద్యోగం దొరకలేదు. దగ్గరున్న డబ్బు మాత్రం వాళ్ళ ఆశల్లాగే క్షీణించసాగింది. వ్యయభారాన్ని తగ్గించడం కోసం వాళ్ళు పూరిగుడిసెల వాతావరణంలోకి చేరవలసి వచ్చింది.

విశ్వం తాను చూస్తున్న జీవితాన్ని, సమస్యలను నిజాయితీగా తన రచనలలో ప్రతిబింబిస్తూ రచయితగా ఈ సమాజంలో బ్రతకగలనని అనుకున్నాడు. కానీ ఎదురుదెబ్బ తినక తప్పలేదు. కష్టాలు ఎన్నైనా భరించవచ్చు  - కానీ దహించే ఆకలిని ఎలా చల్లార్చడం అన్న పేద ప్రజల సమస్య వాళ్ళకూ ఎదురైంది. విశ్వం తన ఆశయాలకూ ఆదర్శాలకూ సమాధి కట్టవలసి వచ్చింది.

వాళ్ళచుట్టూ బతుకుతున్న వాళ్ళూ ఇలా సమస్యలతో జీవిత పోరాటాన్ని ఎంతోకాలంగా కొనసాగిస్తున్నారు. అయితే ఒక్కొక్కరిదీ ఒక్కొక్క దారి. వితంతువైన జానకమ్మ బియ్యం వ్యాపారం చేస్తుంటే కల్యాణి వేశ్యగా బ్రతుకుతూంది. వాసూ అనే వాడు స్మగ్లర్. వీళ్ళంతా జీవితంలో దగాపడ్డవాళ్లే కానీ మొండిగా జీవించడానికి అలవాటు పడిపోయారు.

విశ్వానికి ఉన్నట్టుండి జబ్బు చేసింది. భర్త బ్రతకాలంటే మందులు కావాలి. కానీ వాళ్ళను ఆదుకోగల స్తోమత అక్కడ ఎవరికుంది? స్వయంవరం లో తానెన్నుకున్న జీవితం ఇలా పరిణమించేసరికి సీత కన్నీరు మున్నీరుగా విలపించింది. కానీ ఆమె ఆవేదన కన్నీళ్ళు విశ్వాన్ని బ్రతికించలేకపోయాయి.

ఇప్పుడామె ఎలా బ్రతకాలి? దగాపడిన ఆమె జీవితం - వాసు, కల్యాణి, జానకమ్మలలా ఇప్పుడు ఏ మార్గాన్ని అనుసరించాలి?

మన సమాజాన్ని ఇలా ప్రశ్నిస్తూ ఈ సినిమా ముగుస్తుంది.

## పురస్కారాలు

## మూలాలు

## బయటి లింకులు
* 

వర్గం:మలయాళ సినిమాలు
వర్గం:జాతీయ ఉత్తమ చిత్రం పురస్కారం పొందిన సినిమాలు
వర్గం:శారద నటించిన సినిమాలు
వృషికా మెహతా

వృషికా మెహతా (జననం 18 ఫిబ్రవరి 1994), ప్రముఖ భారతీయ టీవీ నటి, నృత్య కళాకారిణి.

చానల్ విలో ప్రసారమయ్యే ప్రముఖ డ్యాన్స్ షో దిల్ దోస్తీ డ్యాన్స్ తో తెరంగేట్రం చేసింది. ఆస్మాన్ సే ఆగే, సత్రంగీ ససురాల్ వంటి ప్రముఖ షోల్లో కూడా చేసింది వృషికా. యే హై ఆషికీ, ప్యార్ ట్యూన్ క్యా కియా, ట్విస్ట్ వాలా లవ్ వంటి ధారావాహికల్లో కొన్ని ఎపిసోడ్లలో నటించింది ఆమె.

స్టార్ ప్లస్ లో ప్రసారమవతున్న ఇష్క్ బాజ్ సీరియల్ లో ఇషానా పాత్రలో కూడా నటించింది వృషికా.

## తొలినాళ్ళ జీవితం, కుటుంబం
18 ఫిబ్రవరి 1994న గుజరాత్ లోని అహ్మదాబాద్ లో ఒక గుజరాతీ కుటుంబంలో జన్మించింది వృషికా. ముంబైలో పెరిగిన ఆమె, టొలనీ కాలేజ్ ఆఫ్ కామర్స్ లో డిగ్రీ పూర్తి చేసింది వృషికా.

## కెరీర్
దిల్ దోస్తీ డ్యాన్స్ అనే షోలో షంతను మహేశ్వరి సరసన షరోన్ రాయ్ ప్రకాష్ అనే ప్రొఫెషనల్ డాన్సర్ పాత్రతో తెరంగేట్రం చేసింది వృషికా. 

## మూలాలు

## బయటి లంకెలు

*

వర్గం:జీవిస్తున్న ప్రజలు
వర్గం:1994 జననాలు
వర్గం:టెలివిజన్ నటీమణులు
గృహప్రవేశం (1982 సినిమా)

**గృహప్రవేశం** 1982, మార్చి 5న విడుదలైన ఒక కుటుంబ కథా చిత్రం. ఇందులో మోహన్ బాబు, జయసుధ ప్రధాన పాత్రధారులుగా నటించారు. సత్యం సంగీత దర్శకత్వం వహించాడు.

## తారాగణం
* మోహన్ బాబు
* లక్ష్మి పాత్రలో జయసుధ
* ప్రభాకర రెడ్డి
* సంగీత
* గిరిబాబు
* రాజా
* జె. వి. రమణమూర్తి
* రంగనాథ్
* పండరీబాయి 

## సాంకేతిక వర్గం

* స్క్రీన్ ప్లే, దర్శకత్వం: బి.భాస్కరరావు 
* కధ: మందాడి ప్రభాకరరెడ్డి 
* మాటలు: మద్దిపట్ల సూరి 
* పాటలు: జాలాది రాజారావు,మైలవరపు గోపి 
* నేపథ్య గానం:శిష్ట్లా జానకి, శ్రీపతి పండితారాద్యుల బాలసుబ్రహ్మణ్యం, పులపాక సుశీల, కె.జె.జేసుదాసు 
* సంగీతం: చెళ్లపిళ్ల సత్యం
* ఛాయా గ్రహణం: ఎం.సత్తిబాబు 
* కళ: బి.ఎన్.కృష్ణ 
* కూర్పు: కొల్లిమర్ల నాగేశ్వరరావు 
* నృత్యాలు: తార 
* నిర్మాత: యడవల్లి విజయేంద్రరెడ్డి 
* నిర్మాణ సంస్థ: శ్రీ విఘ్నేశ్వర ఆర్ట్ పిక్చర్స్ 
* విడుదల:20:02:1982.

## పాటలు
* అభినవ శశిరేఖవో ప్రియతమ శుభలేఖ వో, గానం. ఎస్ పి బాలసుబ్రహ్మణ్యం, శిష్ట్లా జానకి 
* దారి చూపిన దేవతా, గానం కె జె జేసుదాస్ 
* శ్రీ సత్యనారాయణుని సేవకు రారమ్మ, గానం. పులపాక సుశీల 
* ఓక నువ్వు ఓక నేను అంతా బొమ్మలం, గానం.పి .సుశీల 
* గుండె గుప్పున రొప్పుతుందా, గానం.శ్రీపతి పండితారాద్యుల బాలసుబ్రహ్మణ్యం, పి సుశీల 
* సిరిదేవి సింగారి సీలకా సిరిమల్లె, గానం.ఎస్ పి బాలసుబ్రహ్మణ్యం

## మూలాలు
2.ghantasala galaamrutamu, kolluri bhaskararao blog.
వర్గం:1982 తెలుగు సినిమాలు
వర్గం:మోహన్ బాబు నటించిన సినిమాలు
వర్గం:జయసుధ నటించిన సినిమాలు
వర్గం:గిరిబాబు నటించిన సినిమాలు
వర్గం:రంగనాథ్ నటించిన సినిమాలు
వర్గం:తెలుగు కుటుంబకథా సినిమాలు
ఎలిమినేటి ఉమామాధవరెడ్డి

**ఎలిమినేటి ఉమామాధవరెడ్డి** తెలంగాణ రాష్ట్రానికి చెందిన రాజకీయ నాయకురాలు. తెలంగాణ తెలుగుదేశం పార్టీ పొల్యూట్ బ్యూరో సభ్యురాలు మాజీ మంత్రి. ఉమ్మడి ఆంధ్రప్రదేశ్ మాజీ శాసనసభ్యడు ఎలిమినేటి మాధవ రెడ్డి భార్యైన ఈవిడ తెలుగుదేశం పార్టీ తరపున భువనగిరి శాసనసభ నియోజకవర్గం నుండి 2004, 2009లో ప్రాతినిథ్యం వహించింది.

## జననం - విద్యాభ్యాసం
ఉమామాధవరెడ్డి 1956, మార్చి 4న బి. విఠల్ రెడ్డి, దేవకమ్మ దంపతులకు తెలంగాణ రాష్ట్రం, యాదాద్రి - భువనగిరి జిల్లా, వలిగొండ మండలం వరకటపల్లిలో జన్మించింది. డిగ్రీ వరకు చదువుకుంది.

## వివాహం
1970, మే 21 న ఎలిమినేటి మాధవరెడ్డితో ఈవిడ వివాహం జరిగింది. వీరికి ముగ్గురు పిల్లలు.

## రాజకీయరంగ ప్రస్థానం
2000, మార్చి 7 న ఎలిమినేటి మాధవ రెడ్డి మావోయిస్టులు అమర్చిన మందుపాతరకు గురై దుర్మరణం చెందాడు. దాంతో ఉమామాధవరెడ్డి రాజకీయాల్లోకి ప్రవేశించి, భువనగిరి శాసనసభ నియోజకవర్గం నుండి పోటిచేసి గెలుపొందింది.

2004లో జరిగిన శాసనసభ ఎన్నికలలో తెలంగాణ రాష్ట్ర సమితి అభ్యర్థి ఆలె నరేంద్ర పై 17536 ఓట్ల మెజారిటీతో, 2009లో జరిగిన శాసనసభ ఎన్నికలలో స్వతంత్ర అభ్యర్థి జిట్టా బాలకృష్ణారెడ్డిపై విజయం సాధించింది. చంద్రబాబు నాయుడి మంత్రివర్గంలో మైనింగ్ శాఖ మంత్రిగా కూడా పనిచేసింది.

## మూలాలు

వర్గం:తెలంగాణ రాజకీయ నాయకులు
వర్గం:తెలుగుదేశం పార్టీ రాజకీయ నాయకులు
వర్గం:జీవిస్తున్న ప్రజలు
వర్గం:రాజకీయ నాయకులు
వర్గం:యాదాద్రి భువనగిరి జిల్లా రాజకీయ నాయకులు
వర్గం:భర్త నుండి వారసత్వంగా రాజకీయాల్లోకి వచ్చినవారు
వర్గం:యాదాద్రి భువనగిరి జిల్లా వ్యక్తులు
గన్నవరపు సుబ్బరామయ్య

**[[గన్నవరపు]] సుబ్బరామయ్య** (1890 -1963) ప్రముఖ రచయిత, అనువాదకుడు, సంపాదకుడు. ఇతడు భారతి మాసపత్రిక సంపాదకునిగా పనిచేశాడు.
## విశేషాలు
ఇతని స్వగ్రామం శ్రీ పొట్టి శ్రీరాములు నెల్లూరు జిల్లా, దొరవారిసత్రము మండలానికి చెందిన సూరప్పాగ్రహారం. ఇతడు 1890, మార్చి 13వ తేదీన చెన్నపట్టణంలో తన మాతామహుల ఇంట జన్మించాడు. ఇతడు అగ్రహారంలో తన పితామహుడు శేషశాస్త్రి వద్ద తెలుగు, సంస్కృత భాషలు నేర్చుకున్నాడు. ఇతడికి తన 12వ యేట మేనత్త కూతురుతో వివాహం జరిగింది. దానితో చదువుకు ఆటంకం ఏర్పడింది. ఇతని 18వ యేట భార్య చనిపోవడంతో అదే సంవత్సరం ద్వితీయ వివాహం చేసుకున్నాడు. ద్వితీయ వివాహం తరువాత ఇతనికి తన మాతామహుల ఇంటికి మద్రాసుకు రాకపోకలు ఎక్కువ కావడం, చదువు పట్ల తిరిగి ఆసక్తి పెరగడం సంభవించింది. స్వగ్రామంలో ఒక మెట్ర్రిక్యులేటు వద్ద కొంత ఇంగ్లీషు అభ్యసించాడు. తరువాత మద్రాసులో తమిళ, కన్నడ, మలయాళ, బెంగాలీ, గుజరాతీ, హిందీ భాషలు అభ్యసించాడు. జీవనోపాధి కోసం బుక్ కీపింగ్, టైప్ రైటింగ్, షార్ట్ హ్యాండ్ వంటి విద్యలూ నేర్చుకున్నాడు.

1912లో మద్రాసులోని ప్రాచ్యలిఖిత పుస్తక భాండాగారంలో పండితుడిగా వేటూరి ప్రభాకరశాస్త్రి స్థానంలో నియమించబడి అక్కడ నాలుగు సంవత్సరాలు పనిచేశాడు. వేదం వేంకటరాయశాస్త్రి వద్ద సూర్యరాయాంధ్ర నిఘంటు నిర్మాణంలో సహాయ సంగ్రాహకునిగా కొంత కాలం పనిచేశాడు. విదేశీయులకు దేశభాషాధ్యాపకులుగా కొంత కాలం, మద్రాసు ప్రభుత్వం యాంటీ హుక్‌వర్ం కాంపైన్‌లో స్టెనోగ్రాఫర్‌గా కొంత కాలం పనిచేశాడు.

కాశీనాథుని నాగేశ్వరరావు పంతులు ఉత్తమ సాహిత్య మాసపత్రిక ప్రారంభించాలనే సంకల్పంతో దాని నిర్వహణకు వివిధ ప్రాచ్యభాషా పాండిత్యంతో పాటుగా ఆధునిక విజ్ఞానం, రాజకీయ పరిజ్ఞానం గల వ్యక్తి కోసం అన్వేషిస్తూ వేటూరి ప్రభాకరశాస్త్రి సలహా మీద గన్నవరపు సుబ్బరామయ్యను భారతి మాసపత్రిక సంపాదకునిగా నియమించాడు. భారతి 1924లో ప్రారంభమయ్యింది. వచ్చిన రచనలలో నచ్చిన మంచి వాటిని ఎన్నుకుని వాటిని సంస్కరించి నాగేశ్వరరావు పంతులుతో సంప్రదించి వాటిని ప్రచురించేవాడు. భారతిలో మనవిమాటలు, మీగడతరకలు, గ్రంథసమీక్షలు, వ్యాసాలు, కలగూరగంప మొదలైనవి స్వయంగా వ్రాశాడు. ఈ పత్రికకు 1938 వరకు సంపాదకునిగా వ్యవహరించాడు.

ఆ తరువాత ఆంధ్ర విశ్వవిద్యాలయం ప్రచురించిన రంగనాథ రామాయణము పరిష్కరణలోను, సంపాదకత్వంలోను వేటూరి ప్రభాకరశాస్త్రికి సహాయకుడిగా మూడు సంవత్సరాలు పనిచేశాడు. పిమ్మట 11 సంవత్సరాలు నెల్లూరు ఎ.బి.ఎమ్‌.బాలికల పాఠశాలలో తెలుగు ఉపాధ్యాయుడిగా పనిచేశాడు. పాటూరు శ్రీహరితో  కలిసి కావ్యాంజలి పేరుతొ పాఠ్యపుస్తకం రాశాడు. మరికొన్ని పాఠ్యపుస్తకాలు గూడా రాసాడు.1956 నుండి నాలుగేండ్లు తెలుగు భాషాసమితి వారి తెలుగు విజ్ఞాన సర్వస్వంలో అసిస్టెంట్ కంపైలర్‌గా పనిచేసి తన 70వ యేట ఉద్యోగ విరమణ చేశాడు.1963 ఏప్రిల్ 8న నెల్లూరులో స్వగృహంలో మరణించాడు.

## రచనలు
### సంపాదకత్వం
* యామున విజయవిలాసము

### అనువాదాలు
* రొయ్యలు (మూలం : చెమ్మీన్ - తకళి శివశంకర పిళ్ళై)
* రెండు శేర్లు (మూలం : రెండు ఇడంగళి -తకళి శివశంకర పిళ్ళై) 
## మూలాలు
విక్రమపురి (నెల్లూరు) మండల సర్వస్వం,1963
 

వర్గం:1890 జననాలు
వర్గం:సంపాదకులు
వర్గం:తెలుగు అనువాదకులు
వర్గం:1963 మరణాలు
అమృత ఫడ్నవిస్

**అమృత ఫడ్నవిస్** (9 ఏప్రిల్) ప్రముఖ భారతీయ సంప్రదాయ సంగీత గాత్ర కళాకారిణి, సామాజిక కార్యకర్త, బ్యాంకు అధికారి. ఆమె భర్త దేవేంద్ర ఫడ్నవిస్ మహారాష్ట్ర ముఖ్యమంత్రి. మహారాష్ట్ర చరిత్రలో మొట్టమొదటి అతి  చిన్న  ప్రథమ  పౌరురాలుగా  నిలిచింది.  ప్రస్తుతం  ఆమె  ఏక్సిస్ బ్యాంక్  పశ్చిమ  భారతీయ శాఖకు డిప్యూటీ వైస్ ప్రెసిడెంట్ కార్పొరేట్ హెడ్‌గా పనిచేస్తోంది.

2017లో అమెరికా అధ్యక్షుడు డోనాల్డ్ ట్రంప్ అధ్యక్షతన జరిగే నేషనల్ ప్రేయర్ బ్రేక్‌ఫాస్ట్‌లో అమృత  భారతదేశం  తరఫున పాల్గొంది .

## మూలాలు

వర్గం:జీవిస్తున్న ప్రజలు
వర్గం:భారతీయ సంగీతకారులు
పుల్లెల ఫణికుమార్

right|250px|thumb|పుల్లెల ఫణికుమార్
**పుల్లెల ఫణికుమార్**  వైద్యశాస్త్రవేత్త. ఆయన ‘బయోటెక్‌ ప్రొడక్ట్‌, ప్రొసెస్‌ డెవల్‌పమెంట్‌ అండ్‌ కమర్షియలైజేషన్‌ అవార్డు-2017’ కు ఎంపికయ్యారు. 
## జీవిత విశేషాలు
ఆయన రాజమండ్రి ల్ళోని ప్రభుత్వ కళాశాలలో బ్యాచిలర్స్ డిగ్రీని, 1999లో  హైదరాబాదులోని హైదరాబాదు విశ్వవిద్యాలయంలో మాస్టర్స్ డిగ్రీని పూర్తిచేసారు. ఆయన మైసూరు విశ్వవిద్యాలయంలో పి.హెచ్.డి పూర్తి చేసారు. ఆయన యు.ఎస్.ఎ లోని మిల్వాకీ నందలి మార్క్వెట్టె విశ్వవిద్యాలయంలో డా. డేనియల్ ఎస్.సెమ్‌ పర్యవేక్షణలో డాక్టరేట్ చేసారు. తరువాత ఆయన భారతదేశానికి వచ్చి బయోమెడికల్ పరిశ్రమలో 7 సంవత్సరాలపాటు పనిచేసారు. తరువాత బెంగళూరు లోని సి.ఎం.ఆర్ ఇనిస్టిట్యూట్ ఆఫ్ టెక్నాలజీలో ప్రొఫెసరుగా పనిచేసారు. ఆయన "సైన్స్ ఫర్ సొసైటీ" అనే ఆశయంలో పరిశోధనలు చేస్తున్నారు. ఆయన అనేక పరిశోధనా పత్రాలను ప్రచురించారు.
## ఆవిష్కరణలు
వైర్‌సలు, ఇన్‌ఫెక్షన్ల కారణంగా వచ్చే వ్యాధులను సులభంగా, అతి తక్కువ ఖర్చుతో గుర్తించగలిగే సాంకేతికతకు అయన రూపమిచ్చారు. బయోటెక్నాలజీలో ఆయన చేసిన వినూత్న ఆవిష్కరణకు జాతీయ స్థాయిలో ప్రతిష్ఠాత్మక అవార్డును సొంతం చేసుకున్నారు.  మ్యాట్రిక్స్‌ బేస్డ్‌ న్యూక్లియిక్‌ యాసిడ్‌ ఎక్స్‌ట్రాక్షన్‌ టెక్నిక్‌ను అభివృద్ధి చేశారు. ఈ ప్రాజెక్టుకు గాను ‘బయోటెక్‌ ప్రొడక్ట్‌, ప్రొసెస్‌ డెవల్‌పమెంట్‌ అండ్‌ కమర్షియలైజేషన్‌ అవార్డు-2017’కు డాక్టర్‌ ఫణికుమార్‌ ఎంపికయ్యారు. 19వ జాతీయ టెక్నాలజీ డే సందర్భంగా న్యూఢిల్లీలో జరిగిన ఓ కార్యక్రమంలో రాష్ట్రపతి ప్రణబ్‌ ముఖర్జీ చేతుల మీదుగా ఆయన ఈ అవార్డును అందుకున్నారు. 

## మూలాలు

## ఇతర లింకులు
* Goal: Empower students to win awards, create products and start companies 

వర్గం:తెలుగువారిలో వైద్యులు
వర్గం:ఆవిష్కర్తలు
వర్గం:జీవిస్తున్న ప్రజలు
కుంజా సత్యవతి

**కుంజా సత్యవతి** (1971 ఆగస్టు 1 - 2023 అక్టోబరు 15) తెలంగాణ రాష్ట్రానికి చెందిన రాజకీయ నాయకురాలు. ఉమ్మడి ఆంధ్రప్రదేశ్ లో భారతీయ జాతీయ కాంగ్రెస్ తరపున భద్రాచలం శాసనసభ నియోజకవర్గం నుండి 2009లో ప్రాతినిథ్యం వహించింది.

## జననం - విద్యాభ్యాసం
సత్యవతి 1971, ఆగస్టు 1న శూలం కృష్ణ, సీతమ్మ దంపతులకు భద్రాచలం మండలం లోని వరరామచంద్రపురం లో జన్మించింది. 10వ తరగతి వరకు చదువుకుంది.

## వివాహం - పిల్లలు
1988, ఆగస్టు 8న కుంజా ధర్మారావుతో సత్యవతి వివాహం జరిగింది. వీరికి ఇద్దరు పిల్లలు (సంతోష్ కుమార్, విశ్వశాంతి)

## రాజకీయరంగ ప్రస్థానం
సీపీఎం పార్టీ ద్వారా ఆమె రాజకీయ ప్రస్థానాన్ని మొదలు పెట్టింది. 1991లో భద్రాచలం ఎంపిపిగా ఎన్నికయింది. 2009లో భద్రాచలం ఎమ్మెల్యేగా భారత జాతీయ కాంగ్రెస్ టికెట్‌పై ఎన్నికయింది. అసెంబ్లీ మహిళా, శిశు సంక్షేమ శాఖ కమిటీ, ఎస్టీ కమిటీ, ఎంప్లాయిమెంట్ ఇన్ ప్రాస్ట్రక్చర్ స్టాండింగ్ కమిటీలకు సభ్యురాలుగా పనిచేసింది. అనంతరం, భారతీయ జనతా పార్టీలో చేరింది.

## మరణం
కుంజా సత్యవతి (52) గుండెపోటు కారణంగా 2023 అక్టోబరు 15న భద్రాచలంలోని తన నివాసంలో తుదిశ్వాస విడిచింది.

## మూలాలు

## ఇతర లంకెలు
* యూట్యూబ్ లో కుంజా సత్యవతి ఇంటర్వ్యూ

వర్గం:తెలుగుదేశం పార్టీ రాజకీయ నాయకులు
వర్గం:1971 జననాలు
వర్గం:2023 మరణాలు
వర్గం:తూర్పు గోదావరి జిల్లా మహిళా రాజకీయ నాయకులు
వర్గం:ఖమ్మం జిల్లా నుండి ఎన్నికైన ఆంధ్రప్రదేశ్ మహిళా శాసన సభ్యులు
వర్గం:ఖమ్మం జిల్లా (సంయుక్త ఆంధ్రప్రదేశ్) నుండి ఎన్నికైన మహిళా లోక్‌సభ సభ్యులు
వర్గం:ఆంధ్రప్రదేశ్ శాసన సభ్యులు (2009)
పరిమి వేంకటాచలకవి

thumb|సంగమేశ్వర శతకం- పరిమి వేంకటాచలకవి
**వేంకటాచల కవి పరిమి** 19 వ శతాబ్దానికి చెందిన కవి. అతను ప్రథమ శాఖ నియోగి. తుంగభద్ర నది సమీపంలోని జాగర్లమూడి ప్రాంతం నివాసి. అతను  సంగమేశ్వర శతకం రచించాడు.
## జీవిత విశేషాలు
అతను గుంటూరు మండలంలోని తెనాలి తాలూకాకు చెందిన చినపరిమి గ్రామంలో రఘునాయకుడు, సూరమాంబ దంపతులకు జన్మించాడు. తరువాత ఇతడు తుంగభద్ర నదీ తీరంలోని జాగర్లమూడి గ్రామంలో స్థిరనివాసం ఏర్పరచుకున్నాడు. ఈ కవి తన గురించి తన శతకం చివర ఈ క్రింది పద్యం ద్వారా తెలియజేసాడు.

నరహరిభక్తిమించు రఘునాయకమంత్రికి సూరమాంబకున్
వరసుతుడన్ ధరన్ పరిమివంశజుడన్ భవదీయదసుడన్
హరితనగోత్రజుండ చెలువంద జనించితి నాదిశాఖయం
దరయగ వేంకటాచల సమాఖ్యుడ కూడలి సంగమేశ్వరా

శతక పరిచయం
"కూడలి సంగమేశ్వరా" మకుటంతో చంపకమాల, ఉత్పలమాల వృత్తాలతో రచిందిన ఈ శతకం భక్తి రస ప్రధానమైనది. ప్రతీ పద్యంలో భక్తిరసం ఉట్టిపడుతుంది. సంగమేశ్వర శతకం - పరిమి వేంకటచలకవి
;భక్తిరస పద్యం

పాములు భూషణంబులు కపాలముపళ్ళెర మద్రిగేహమున్
సామజచర్మ మంబరము సారెకుగల్గిన బిచ్చగాని నే
నే మని వెంబడింతు సిరులిమ్మని యింతియచాలు చాలునా
స్వామి త్వదీయభక్తియమొసంగవె కూడలి సంగమేశ్వరా!

;ఆనాటి సామాజిక పరిస్థితులకు అద్దంపట్టే పద్యం

కాసుకుఁ గందపద్య మఱకాసుకు వృత్తము గుడ్డీగవ్వకున్
సీసముగా నిటు ల్చవుకఁ జెందెఁ గవిత్వము గావున న్మనో
ల్లాసితిలౌ ధరాధిపతుల నంది రోసి నినుస్సదా నుతుల్
చేసెద వేగ నన్ను దయసేయవె కూడలి సంగమేశ్వరా!

కంటకులౌ ధరాధిపుల గాంక్షల గొల్చుచుంతినిగాని నీ
వంటి దయాళూ భక్తజను వత్సలు నామది గొల్వనైతి ని
ష్కంటకవృత్తిగా కెటులగల్గు భవచ్ఛరణంబుదక్క నీ
బంటుగ నెలుకోమ్మఖిలపావన కూడలి సంగమేశ్వరా!

;ప్రాచీన కవులను పోలిన పద్యాలు - ఈక్రింది పద్యం "ఎవ్వనిచే జనించు జగమెవ్వని లోపలయందు" పద్యాన్ని పోలి ఉంటుంది.

ఎవ్వనిచే జగంబు జనియించు, వసించు నశించు, నవ్యయుం
డెవ్వడు కార్యకారణము లెవ్వడు భూతనమాశ్రయుండువా
డెవ్వడు చిత్కళాసహితుడెవ్వ డపారదాత డీవెకా
యివ్వసుధాస్థలిన్ వెదుకనేనిక కూడలి సంగమేశ్వరా!

## మూలాలూ

వర్గం:కవులు
వర్గం:శతక కవులు
నల్ల మస్తాన్ దర్గా

**గుంటూరు నల్లమస్తాన్**గా ప్రసిద్ధిగాంచిన కాలే మస్తాన్ షాహ్ వలీ (1685-1895) గుంటూరు నగరంలోని ఆర్. అగ్రహారం వద్ద స్థిరపడిన ఇస్లాం మత గురువు. స్థానికుల ప్రకారం ఈయన ఒక అవధూత. ఈయనను హిందువులు, మొహమ్మదీయులు ఇరువురూ పూజిస్తారు.
## దర్గా
దర్గా అనేది సూఫీ మతానికి చెందిన మొహమ్మదీయ మత గురువుల సమాధి. కాలే మస్తాన్ షాహ్ వలీ దర్గా గుంటూరు నగరంలోని నగరంపాలెం పేటలో ఉంది. 
## మస్తాన్ షాహ్ వలీ జీవితం
సయ్యదు వంశంలో, తమిళనాడులోని తిరుచునాపల్లిలో పుట్టిన వలీ బాల్యంలోనే ఇల్లు వదిలేసి తపస్సు చేస్తూ దేశాటన చేస్తూ అనంతపురం జిల్లా ధర్మవరం, గుంతకల్లు, నెల్లూరు దగ్గర కసుమూరు, రాజమండ్రి దగ్గర గోకవరం, విశాఖపట్నం పరాడకొండ, కర్నూలు జిల్లా పత్తికొండ మండలంలోని కొత్తపేట, మరెన్నో ఊర్లు తిరిగి వయోవృద్ధుడిగా గుంటూరు వచ్చి స్థిరపడ్డాడు. నల్లని శరీరఛాయ వలన నల్ల మస్తాన్/కాలే మస్తాన్ అని పిలవబడ్డాడు. చనిపోయిన మేకను బ్రతికించడం, మాంసంగా మారిన కోడిని తిరిగి యథారూపంలోకి తెప్పించడం, తన శరీరం ముక్కలుగా చేసి తిరిగి ఒకటై బ్రతకడం లాంటి మహిమలు చూపించాడని ఆయన భక్తులు నమ్ముతారు. "ఖండ యోగ సిద్ధి" అనగా శరీరం ముక్కలుగా కోసేసినా తిరిగి అతికించి బతికించడం సిద్ధించిన వ్యక్తిగా కూడా జనం నమ్ముతారు.

## చావు
వలీ 1895 మే 23న దేహం చాలించాడు. ఆ తేదీన మరణించనున్నట్టు అందుకు 5 రోజుల ముందే

## మూలాలు

వర్గం:ఆంధ్రప్రదేశ్ దర్గాలు
కె.వి.చలం నటించిన తెలుగు చిత్రాల జాబితా

కె.వి.చలం నటించిన కొన్ని చిత్రాల వివరాలు.

వర్గం:జాబితాలు
వర్గం:తెలుగు సినిమాలు
సత్యవతి రాథోడ్

**సత్యవతి రాథోడ్** తెలంగాణ రాష్ట్రానికి చెందిన రాజకీయ నాయకురాలు. ఉమ్మడి ఆంధ్రప్రదేశ్ లో తెలుగుదేశం పార్టీ తరపున డోర్నకల్ శాసనసభ నియోజకవర్గం నుండి 2009లో ప్రాతినిథ్యం వహించింది. 2014, మార్చి 2న తెలంగాణ రాష్ట్ర సమితి లో చేరింది.

## జననం - విద్యాభ్యాసం
సత్యవతి రాథోడ్ 1969, అక్టోబరు 31న లింగ్యానాయక్, దశమి దంపతులకు వరంగల్ జిల్లా కురవి మండలంలోని గుండ్రాతిమడుగు లో జన్మించింది. మూడవ తరగతి వరకు చదువుకుంది.

## వివాహం - పిల్లలు
1982, మే 5న గోవింద రాథోడ్ తో సత్యవతి వివాహం జరిగింది. వీరికి ఇద్దరు అబ్బాయిలు (సునీల్, సతీష్). 2009, జూలై 20న గోవింద్ రాథోడ్ రోడ్డు ప్రమాదంలో మరణించారు.

## రాజకీయరంగ ప్రస్థానం
సత్యవతి 1984లో రాజకీయాల్లోకి ప్రవేశించింది. 1985లో జిల్లా తెలుగు మహిళా విభాగానికి అధ్యక్షురాలుగా ఎన్నికెంది. 1988 నుండి 1991 వరకు పంచాయితీ రాజ్ పరిషత్ సభ్యరాలుగా పనిచేసింది. 1996లో గుండ్రాతిమడుగు సర్పంచ్ గా ఉన్నారు.2006లో కురవి జెడ్పీటీసీగా పోటీ చేసి గెలిచి, స్టాండింగ్‌ కమిటీ చైర్‌పర్సన్‌గా పని చేసింది.

1989లో తెలుగుదేశం పార్టీ తరఫున  డోర్నకల్‌ ఎమ్మెల్యేగా పోటీ చేసి కాంగ్రెస్ అభ్యర్థి డీఎస్‌ రెడ్యానాయక్‌ చేతుల్లో స్వల్ప ఓట్లతేడాతో ఓటమిని చవి చూసింది. 2009 సంవత్సరంలో టీడీపీ నుంచి డోర్నకల్‌ ఎమ్మెల్యేగా పోటీచేసి కాంగ్రెస్‌ తరుపున పోటీచేసిన రెడ్యానాయక్‌పై గెలుపొందింది. 2014లో తెలుగుదేశం పార్టీని వీడి టీఆర్ఎస్ పార్టీలో చేరింది. 2014లో డోర్నకల్‌ నుంచి టీఆర్‌ఎస్‌ అభ్యర్థిగా పోటీ చేసి రెడ్యానాయక్‌ చేతిలో ఓటమిపాలయ్యారు. 2019లో టిఆర్ఎస్  పార్టీ నుండి ఎమ్మెల్సీగా ఎన్నికైంది. 16 ఏప్రిల్ 2019 న ఎమ్మెల్సీ గా ప్రమాణ స్వీకారం చేసింది. 2019 సెప్టెంబర్ 8న ముఖ్యమంత్రి కెసీఆర్ రెండవ మంత్రివర్గంలో మంత్రిగా ప్రమాణస్వీకారం చేసింది. ఆమెకు గిరిజనాభివృద్ధి, స్త్రీ, శిశు సంక్షేమ శాఖలను కేటాయించారు. 2019 లో జరిగిన హుజుర్ నగర్ ఉప ఎన్నికల్లో ఆమెను నియోజకవర్గ ఇంచార్జి గా నియమించారు. 

తెలంగాణ రాష్ట్రంలో డిసెంబర్ 2023లో కాంగ్రెస్ ప్రభుత్వం ఏర్పాటైన తరువాత రైతు ఆత్మహత్యలు, వ్యవసాయ సంక్షోభ పరిస్థితులపై అధ్యయనం చేసేందుకు బీఆర్‌ఎస్‌ తరఫున మాజీమంత్రి సింగిరెడ్డి నిరంజన్‌రెడ్డి ఆధ్వర్యంలో 9 మందితో రైతు ఆత్మహత్యలపై అధ్యయన కమిటీని బీఆర్‌ఎస్‌ పార్టీ వర్కింగ్‌ ప్రెసిడెంట్‌ కేటీఆర్‌ ఏర్పాటు చేశాడు. ఈ కమిటీలో మాజీ మంత్రి సత్యవతి రాథోడ్‌ సభ్యురాలిగా ఉంది. 

సత్యవతి రాథోడ్ శాసనమండలిలో బీఆర్ఎస్ పార్టీ విప్‌‌గా 2025 ఫిబ్రవరి 4న నియమితురాలైంది.

## మూలాలు

## ఇతర లంకెలు
* యూట్యూబ్ లో సత్యవతి రాథోడ్ ఇంటర్వ్యూ
* లో సత్యవతి రాథోడ్ ఇంటర్వ్యూ

వర్గం:తెలుగుదేశం పార్టీ రాజకీయ నాయకులు
వర్గం:1969 జననాలు
వర్గం:జీవిస్తున్న ప్రజలు
వర్గం:పార్టీలు ఫిరాయించిన రాజకీయ నాయకులు
వర్గం:తెలంగాణ రాష్ట్ర సమితి రాజకీయ నాయకులు
వర్గం:మహబూబాబాదు జిల్లా మహిళా రాజకీయ నాయకులు
వర్గం:మహబూబాబాదు జిల్లా నుండి ఎన్నికైన ఆంధ్రప్రదేశ్ మహిళా శాసన సభ్యులు
అంజనీబాయి మాల్పెకర్

**అంజనీబాయి మాల్పెకర్** (22 ఏప్రిల్ 1883 – 7 ఆగష్టు 1974), ప్రముఖ భారతీయ సంప్రదాయ సంగీత గాత్ర కళాకారిణి. హిందుస్థానీ సంగీతంలో భెండిబజార్ గరానా శైలికి చెందినది. ఆమె ఉస్తాద్ నజీర్ ఖాన్ శిష్యురాలు. దాదాపు 8ఏట నుంచీ నజీర్ ఖాన్ వద్ద సంగీతంలో శిక్షణ తీసుకుంది అంజనీ. ముంబైలో 16వ ఏట ప్రొఫెషనల్ గా కెరీర్ ప్రారంభించి, జీవితాంతం ముంబైలోనే ఉండిపోయింది. 1920 వరకు ఆమె సంగీత కెరీర్ చాలా బాగా సాగింది. అయితే ఆమె గురువు చనిపోవడంతో ప్రజా ప్రదర్శనలకు దూరంగా ఉంది. అయితే 1923 తరువాత పూర్తిగా ప్రదర్శనలు ఇవ్వడం మానేసింది అంజనీ. అప్పట్నుంచీ ఆమె తన శిష్యులకు శిక్షణ ఇవ్వడంలోనే మునిగిపోయింది. ఆమె శిష్యులు కుమార్ గంధర్వ, కిషోరీ అమోంకర్ వంటి వారు ఎంతో ప్రసిద్ధి చెందారు.

1958లో, కేంద్ర సంగీత నాటక అకాడమీ వారు ఇచ్చే సంగీత నాటక అకాడమీ ఫెలోషిప్ అందుకొన్న మొట్టమొదటి మహిళగా నిలిచింది అంజనీబాయి.

ఆమె యవ్వనంలో చాలా అందంగా ఉండటంతో ప్రముఖ భారతీయ చిత్రకారులు రాజా రవి వర్మ, ఎం.వి.ధురంధర్ లు ఆమె రూపాన్ని పోల్చుతూ చిత్రాలు వేసేవారు.

## తొలినాళ్ళ జీవితం, నేపధ్యం
గోవాలోని మాల్పేలో 22 ఏప్రిల్ 1883లో కొంకణి భాష మాట్లాడే గోవా సంగీత ప్రియుల కుటుంబంలో జన్మించింది అంజనీబాయి. ఆమె తాత గుజాబాయి, తల్లి నబుబాయిలు సంగీత ప్రపంచంలో చాలా ప్రసిద్ధి చెందినవారు. తన 8వ ఏట ఉస్తాద్ నజీర్ ఖాన్ వద్ద భెండిబజార్ గరానా శైలిలో సంగీత శిక్షణ తీసుకుంది అంజనీబాయి. భెండి బజార్ గరానా మూలాలు మొరదాబాద్ గరానాలో ఉన్నాయి. ముంబైలోని భెండి బజార్ పేరు మీదుగా ఈ గరానాకు పేరు పెట్టారు.

## కెరీర్
thumb|మోహిని(1894 లో రవివర్మ అంజనీ బాయిని పోల్చుతూ గీసిన చిత్రం).
1899లో తన 16వ ఏట ముంబైలో మొదటిసారి కచేరి చేసింది అంజనీబాయి. అప్పటికి మహిళలు ప్రదర్శనలు ఇచ్చేవారు కాదు. కానీ అంజనీ మాత్రం ప్రజా ప్రదర్శనలతో పాటు, రాజాస్థానాల్లోనూ కచేరీలు చేసేది. ఆమె తన కచేరీల ద్వారా ఎంతో గౌరవం సాధించుకుంది.

## మూలాలు

వర్గం:1883 జననాలు
వర్గం:1974 మరణాలు
ద్వారకా బస్ స్టేషన్

ద్వారకా బస్ స్టేషన్ కాంప్లెక్స్ విశాఖ పట్టణం నగరానికి తూర్పు వైపు ఉన్న ఒక బస్ స్టేషను. ఈ బస్ స్టేషన్ ఆంధ్రప్రదేశ్ రాష్ట్ర రోడ్డు రవాణా సంస్థ (ఎపిఎస్‌ఆర్‌టిసి) యాజమాన్యంలో ఉంది. ఇది ఆంధ్రప్రదేశ్‌లో ప్రధాన బస్సు స్టేషన్లలో ఒకటి. కర్ణాటక, తమిళనాడు, ఒడిస్సా, ఛత్తీస్‌గఢ్, తెలంగాణ వంటి ఇతర రాష్ట్రాల నుండి అనేక బస్సులు ఈ స్టేషన్ వద్దకు చేరుకుంటాయి. ఇక్కడ నుండి రాష్ట్రంలోని అన్ని ప్రధాన నగరాలకు, పట్టణాలకు, నగరానికి కూడా బస్సులు తమ సేవలను అందిస్తాయి. ఈ బస్సు స్టేషన్ యొక్క ఆగ్నేయ దిశగా సిటీ బస్సు టెర్మినస్ ఉంది.

## చరిత్ర
ప్రముఖంగా ఆర్‌టిసి కాంప్లెక్స్ అని పిలువబడే ద్వారకా బస్ స్టేషన్ (డిబిఎస్ కాంప్లెక్స్) నకు 80 లక్షలు రూపాయల అంచనా ధరలో ఒక ప్రధాన ఫెసిలిఫ్ట్ ఇవ్వబడింది. 1974 అక్టోబరు 13 న అప్పటి ముఖ్యమంత్రి జలగం వెంగళరావు ఆర్టీసీ కాంప్లెక్స్ నకు పునాది వేసాడు. 1979 సం.లో దీనిని ప్రారంభించారు.
## విస్తరణ
కొత్త సిసి టివిలు, గోడలకు పెయింటింగ్ క్లిష్టమైన లోపల చేపట్టబడిన కొన్ని పనులు, స్తంభాల పైకప్పులు అధునాతనమైన నూతన రూపాన్ని అందిస్తాయి. 33 ఆధునిక కుర్చీలతో పాటు, ఎసి లాంజ్లో సీనియర్ పౌరులు, అనారోగ్య వ్యక్తుల సౌలభ్యం కోసం రెండు సౌకర్యవంతమైన పడకలు ఉన్నాయి, వారు తమ బస్సు రాక కోసం ఎదురుచూస్తూ ఒక కునుకు (చిన్నపాటి విశ్రాంతి) తీసుకోవాలని కోరుకుంటారు.

## సిటీ బస్సులు
విశాఖపట్నం నగరం యొక్క ప్రతి సిటీ భాగానికి బస్ స్టేషన్ కాంప్లెక్స్, రైల్వే స్టేషన్ నుండి అనేక సిటీ బస్సులు నడుస్తాయి.

## మూలాలు

వర్గం:విశాఖపట్నం బస్సు స్టేషన్లు
సీతాదయాకర్ రెడ్డి

**సీతాదయాకర్ రెడ్డి (**జననం 1961 అక్టోబరు 27)**,** తెలంగాణ రాష్ట్రానికి చెందిన రాజకీయ నాయకురాలు. ఉమ్మడి ఆంధ్రప్రదేశ్ రాష్ట్రంలో తెలుగుదేశం పార్టీ తరపున దేవరకద్ర శాసనసభ నియోజకవర్గం నుండి 2009లో ప్రాతినిథ్యం వహించింది.

## జననం - విద్యాభ్యాసం
సీతాదయాకర్ రెడ్డి 1961, అక్టోబరు 27న కామినేని రాజేశ్వరరావు, భారతి దంపతులకు నిజామాబాద్ జిల్లా, సదాశివనగర్లో జన్మించింది. ఆర్.బి.వి.ఆర్.ఆర్. మహిళా కళాశాలలో ఇంటర్ (1977-79), బి.ఏ. (1979-82) చదివింది. 1982-84 మధ్యకాలంలో ఉస్మానియా విశ్వవిద్యాలయంలో ఎం.ఏ. సోషియాలజీ చదివింది.

## వివాహం - పిల్లలు
1984, ఫిబ్రవరి 3న కొత్తకోట దయాకర్ రెడ్డితో సీతాదయాకర్ రెడ్డి వివాహం జరిగింది. వీరికి ఇద్దరు అబ్బాయిలు (సిద్ధార్థ, కార్తీక్).

## రాజకీయరంగ ప్రస్థానం
సీతాదయాకర్ రెడ్డి 1994లో రాజకీయాల్లోకి ప్రవేశించి 2001లో దేవరకద్ర జడ్పీటీసి సభ్యులుగా విజయం సాధించి, జిల్లా పరిషత్ చైర్‌పర్సన్‌గా ఎన్నికయింది. 2009లో కొత్తగా ఏర్పడిన దేవరకద్ర శాసనసభ నియోజకవర్గం నుండి తెలుగుదేశం పార్టీ తరఫున సీతాదయాకర్ రెడ్డి పోటీ చేయగా, కాంగ్రెస్ పార్టీ తరఫున స్వర్ణ సుధాకర్, భారతీయ జనతా పార్టీ నుండి భరత్ భూషణ్, ప్రజారాజ్యం పార్టీ తరఫున కె.ఎస్.రవి కుమార్, లోక్‌సత్తా పార్టీ తరఫున కృష్ణకుమార్ రెడ్డి పోటీ చేశారు. ప్రధానపోటీ తెలుగుదేశం, కాంగ్రెస్ పార్టీల మధ్య జరుగగా తెలుగుదేశం పార్టీ అభ్యర్థి సీతాదయాకర్ రెడ్డి తన సమీప ప్రత్యర్థి, కాంగ్రెస్ అభ్యర్థి స్వర్ణ సుధాకర్ రెడ్డి పై 19034 ఓట్ల ఆధిక్యతతో విజయం సాధించింది.

సీతాదయాకర్ రెడ్డి 2014 శాసనసభ ఎన్నికలలో తెలంగాణ రాష్ట్ర సమితి తరపున పోటీచేసిన ఆల వెంకటేశ్వర్ రెడ్డి చేతిలో పరాజయం పొందింది.  

సీతా దయాకర్ ​రెడ్డి 2023 సెప్టెంబర్ 11న హైదరాబాద్​ గాంధీభవన్​లో కాంగ్రెస్ రాష్ట్ర ఇంఛార్జ్​ మాణిక్‌రావ్‌ ఠాక్రే, పీసీసీ అధ్యక్షుడు రేవంత్​రెడ్డి సమక్షంలో కాంగ్రెస్ పార్టీలో చేరింది. ఆమె 2025 ఏప్రిల్ 3న రాష్ట్ర బాలల హక్కుల పరిరక్షణ కమిషన్‌ ఛైర్‌పర్సన్‌గా నియమితురాలై ఏప్రిల్ 4న భాద్యతలు చేపట్టింది.

## మూలాలు

## ఇతర లంకెలు
* యూట్యూబ్ లో సీతాదయాకర్ రెడ్డి ఇంటర్వ్యూ

వర్గం:1961 జననాలు
వర్గం:జీవిస్తున్న ప్రజలు
వర్గం:తెలుగుదేశం పార్టీ రాజకీయ నాయకులు
వర్గం:కామారెడ్డి జిల్లా మహిళా రాజకీయ నాయకులు
వర్గం:మహబూబ్ నగర్ జిల్లా నుండి ఎన్నికైన ఆంధ్రప్రదేశ్ మహిళా శాసన సభ్యులు
వర్గం:ఆంధ్రప్రదేశ్ శాసన సభ్యులు (2009)
శ్రీ కనక మహాలక్ష్మి అమ్మవారి దేవస్థానం, విశాఖపట్నం

శ్రీ కనకమహాలక్ష్మి అమ్మవారి దేవస్థానం విశాఖపట్నం లోని బురుజుపేట పరిధిలోకల ప్రసిద్ద దేవాలయం.ఇక్కడి అమ్మవారు శ్రీకనకమహాలక్ష్మి విశాఖప్రజల గ్రామదేవతగా వెలుగొందుతుంది.

## చరిత్ర
ఈ దేవాలయానికి సంబంధించి సరియైన చారిత్రక ఆధారాలులేవు. ఒకప్పటి విశాఖను పాలించిన రాజుల కులదేవత, కుటుంబ దేవతగా తెలుస్తుంది. అప్పటి రాజుల కోట బురుజు కలప్రాంతంలోని బురుజుపేటలో కల అమ్మవారు అందరికీ అందుబాటులో కనిపిస్తుంది.

స్థానిక కథనం ప్రకారం, 1912 లో శ్రీ కనక మహాలక్ష్మీ అమ్మవారి విగ్రహం బావి నుండి తీయబడింది. అది రహదారి మధ్య ప్రతిష్ఠించబడి ఉండేది. రహదారిని విస్తరించడానికి విశాఖ మునిసిఫల్ అధికారులు విగ్రహాన్ని తొలగించి మరోచోట ప్రతిష్ఠించారు. అది జరిగిన 1917 సంవత్సరంలో విసాఖలో ప్లేగు వ్యాధి ప్రభలి అనేకమంది చనిపోయారు. ఇది అమ్మవారి విగ్రహాన్ని తొలగించడం వలనే జరిగిందని తలచి మళ్ళీ యధాస్థానానికి చేర్చారు. అప్పటికి వ్యాధి తగ్గుముఖం పట్టడంతో ప్రజలకు అమ్మవారి మీద గురి ఏర్పడటం తరువాత ఆమె మహిమలు కథలుగా విస్తరించడం ద్వారా విశేష ప్రాచుర్యం పొందింది.

**వి**శాఖపట్నంలో బురుజుపేటలో కొలువైన శ్రీకనక మహాలక్ష్మీ ఆలయానికి ఓ ప్రత్యేకత ఉంది. ఇతర ఆలయాల తరహాలో ఈ ఆలయానికి పైకప్పు గానీ, గోపురం గానీ ఉండదు. అంతేకాదు, అమ్మవారికి వామ హస్తం (ఎడమ చేయి) కూడా ఉండదు. ఈ ఆలయంలోని గర్భాలయంలోకి వెళ్లి భక్తులు నేరుగా అమ్మవారికి పూజలు అర్పించవచ్చు.

వరలక్ష్మీ వ్రతం, దసరా పండుగల సమయంలో వేలాది మంది భక్తులు అమ్మవారిని దర్శించుకుంటారు. సాక్షాత్తు కనక మహాలక్ష్మి ఇక్కడ స్వయంభూగా వెలిసిందని భక్తులు నమ్ముతారు. ఒకప్పుడు ఈ ప్రాంతాన్ని ఏలిన విశాఖ రాజుల బురుజులో ఈ ఆలయం ఉండేదని, శత్రువుల దాడి సమయంలో అమ్మవారి విగ్రహాన్ని సమీపంలోని బావిలో పాడేసి రక్షించారని చెబుతారు.బావిలో ఉన్న అమ్మవారు భక్తులకు కలలో ప్రత్యక్షమై.. తనను బావి నుంచి బయటకు తీసి ఎలాంటి పైకప్పు, తలుపులు లేకుండా ప్రతిష్ఠించాలని కోరడం వల్లే ఆలయానికి పైకప్పు నిర్మించలేదని చెబుతారు. మరో కథనం ప్రకారం.. సద్గుణ సంపన్నుడైన ఓ బ్రాహ్మణుడు కాశీకి వెళ్తూ విశాఖ తీరం మీదుగా బురుజుపేటకు చేరుకుంటాడు. అమ్మవారి విగ్రహం ఉన్న బావిలో స్నానమాచరించి సేద తీరుతాడు. ఆ సమయంలో అమ్మవారు ప్రత్యక్షమై.. తాను కలియుగంలో భక్తుల కోర్కెలను తీర్చేందుకు అవతరించానని, తన విగ్రహాన్ని ఆలయంలో ప్రతిష్ఠించాలని కోరుతుంది. అయితే, ఆ బ్రాహ్మణుడు తాను కాశీకి వెళ్తున్నానని, మన్నించాలని ప్రాదేయపడతాడు. ఆగ్రహానికి గురైన అమ్మవారు తన వామ హస్తంలోని పరిగ అనే ఆయుధంతో బ్రాహ్మణుడిని సంహరించేందుకు సిద్ధమవుతుంది. దీంతో బ్రాహ్మణుడు శివుడిని ప్రార్థిస్తాడు. శివుడు విషయాన్ని గ్రహించి.. అమ్మవారి వామ హస్తాన్ని మోచేతి పైవరకు ఖండిచి, శాంతిపజేస్తాడు. కనక మహాలక్ష్మీగా భక్తులను అనుగ్రహించాలని ఆదేశిస్తాడు. అందుకే, ఈ ఆలయంలో అమ్మవారికి వామహస్తం ఉండదు.

## విశేషాలు
* ఆలయం మండపం ఉంటుంది కాని గర్భగుడి అంటూ ప్రత్యేకంగా ఉండదు.ఇనప చట్రం కొంతవరకూ రక్షణగా ఉంటుంది 
* ఎవరైనా గర్భాలయానికి నేరుగా వెళ్ళీ అమ్మవారిని తాకి దర్శించుకోవచ్చు.
* అమ్మవారి గర్భాలయానికి తలుపులు కాని, కప్పు కాని ఉండవు.

## రవాణా సౌకర్యాలు
అమ్మవారి దేవస్థానానికి చేరుకోడానికి విశాఖపట్నం రైల్వే స్టేషన్, బస్ కాంప్లెక్స్‌ల నుంచి బస్సు సదుపాయం ఉంది. ఆటోల్లో కూడా ఇక్కడికి చేరుకోవచ్చు. విశాఖపట్నం సందర్శనకు వచ్చే పర్యాటకులు తప్పకుండా సందర్శించాల్సిన చారిత్రాత్మక ప్రాంతం ఇది

## మూలాలు

#. https://web.archive.org/web/20170523175634/http://srikanakamahalakshmitemple.org/abouttemple.html

వర్గం:విశాఖపట్నం జిల్లా పుణ్యక్షేత్రాలు
వర్గం:విశాఖపట్నం
వర్గం:హిందూమతం
అమరావతి బస్ స్టేషన్

అమరావతి బస్సు స్టేషన్ భారతదేశంలోని ఆంధ్రప్రదేశ్ రాష్ట్రంలోని అమరావతి పట్టణంలో ఉన్న బస్ స్టేషన్. ఇది ఆంధ్రప్రదేశ్ రాష్ట్ర రోడ్డు రవాణా సంస్థ నకు చెందినది. ఇది ప్రధాన బస్సు స్టేషన్లులో ఒకటి. ఇక్కడి నుండి గుంటూరు, విజయవాడ, హైదరాబాద్, మంగళగిరి, సత్తెనపల్లి, క్రోసూరు, తిరుపతి మొదలైన ప్రాంతాలకు బస్సులు అందుబాటులో ఉన్నాయి.

## దూరము
అమరావతి బస్సు స్టేషన్ నుండి విజయవాడ లోని పండిట్ నెహ్రూ బస్ స్టేషన్ వరకు మధ్యగల రోడ్డు మార్గం 36 కి.మీ., ఆకాశ మార్గం 33 కి.మీ. సుమారుగా ఉంటుంది.
## సమీప బస్సు స్టేషన్లు
అమరావతి బస్ స్టేషన్ నుండి మంగళగిరి బైపాస్ ఎపిఎస్‌ఆర్‌టిసి బస్ స్టేషన్, కంచికచెర్ల ఎపిఎస్‌ఆర్‌టిసి బస్ స్టేషన్, ఇబ్రహీంపట్టం (విజయవాడ) ఎపిఎస్‌ఆర్‌టిసి బస్సు స్టేషన్లు సమీపంలో ఉన్నాయి . ఎపిఎస్‌ఆర్‌టిసి ప్రధాన నగరాల నుండి అనేక బస్సులను ఇక్కడకు నడుపుతుంది.
### [[అమరావతి]] నుండి సమీప బస్సు స్టాపులు
# అమరావతి రోడ్, అమరావతి రోడ్ ----> 1.3 కి.మీ. దూరం 
# ఎండ్రాయ్ బస్ స్టాప్, ఎండ్రాయ్ ----> 3.6 కి.మీ. దూరం
# లింగాపురం కాపు బస్ స్టాప్, లింగాపురం ----> 4.0 కి.మీ. దూరం
# అమరావతి ఎపిఎస్‌ఆర్‌టిసి బస్ స్టేషన్, అమరావతి ----> 4.5 కి.మీ. దూరం 
# పెదమద్దూరు బస్ స్టాప్, అమరావతి రోడ్, పెదమద్దూరు ----> 5.1 కి.మీ. దూరం

## మూలాలు

వర్గం:గుంటూరు జిల్లా రవాణా
వర్గం:గుంటూరు జిల్లా బస్సు స్టేషన్లు
రితు పాతక్

**రితు పాతక్** ప్రముఖ బాలీవుడ్ నేపధ్య గాయిని. మధ్యప్రదేశ్ లోని గోపాల్ గంజ్ లో జన్మించిన ఈమె, ఇండియన్ ఐడెల్ సీజన్ 2లో పాల్గొన్న తరువాత దేశవ్యాప్తంగా ప్రసిద్ధి పొందింది. మరో టీవీ మ్యూజిక్ షో ఫేం ఎక్స్ లో కూడా ఆమె ఫైనలిస్టుగా నిలిచింది. శంకర్-ఎహ్సాన్-లోయ్ం సాజిద్-వాజిద్, ఆనంద్ రాజ్ ఆనంద్ వంటి  ప్రముఖ సంగీత దర్శకుల చేసిన ఎన్నో పాటలను పాడింది రితు.

## తొలినాళ్ళ జీవితం
మధ్యప్రదేశ్ లోని గోపాల్ గంజ్ లో జన్మించింది రితు. ఆమె తండ్రి కూడా గాయకుడే. స్థానిక ఆర్కెస్ట్రా షోలలోనూ, చిన్న చిన్న సంగీత సభల్లో పాడేవాడు ఆమె తండ్రి. ఆమె తండ్రి ప్రోత్సాహంతోనే రితు సంగీతంలో అభిలాష పెంచుకుంది. రితు తండ్రి ఆమెను వివిధ రియాలిటీ సంగీత షోలలో పాల్గొనేలా ప్రోత్సహించేవాడు.నాగపూర్ లో మొదట సంగీతంలో శిక్షణ తీసుకుంది ఆమె. ఆ తరువాత సంగీత మహాభారతిలో హిందుస్థానీ సంగీతం నేర్చుకుంది రితు. 

## మూలాలు

వర్గం:1987 జననాలు
వర్గం:జీవిస్తున్న ప్రజలు
వర్గం:హిందుస్థానీ సంగీత గాయకులు
సులోచన (నటి)

**సులోచన** తొలి తరం హిందీ సినిమా నటి. ఈమె మొదట మూకీలలోను ఆ తర్వాత టాకీలలోను సుమారు 200 చిత్రాలలో నటించింది. ఈమె అసలు పేరు రూబీ మేయర్స్. ఈమె ఒక ఆంగ్లో ఇండియన్. "ఇండియన్ గ్రేటాగార్బో"గా ప్రసిద్ధి చెందిన ఈమె రూబీ పిక్చర్స్ పేరుతో ఒక సంస్థను నెలకొల్పి దోదోస్త్ అనే సినిమాని నిర్మించింది. 1974లో ఈమెకు దాదాసాహెబ్ ఫాల్కే అవార్డును ప్రదానం చేశారు. 
## విశేషాలు
ఈమె పూర్వీకులు బాగ్దాద్ నుండి భారతదేశానికి వలస వచ్చిన యూదులు. ఈమె పూనాలో 1907లో జన్మించింది. ఈమె మొదట బొంబాయిలో ఒక ప్రైవేటు సంస్థలో టెలీఫోన్ ఆపరేటర్‌గా పనిచేసింది. ఒక ఫంక్షన్‌లో ఈమెను చూసిన కోహినూర్ ఫిలిం కంపెనీకి చెందిన మోహన్ భావనాని ఈమెకు తొలిసారి సినిమాలలో అవకాశం కల్పించాడు. కోహినూర్ కంపెనీలో అనేక విజయవంతమైన సినిమాలు చేసిన తర్వాత ఈమె ఇంపీరియల్ ఫిలిం కంపెనీకి మారింది. అక్కడ ఆ సమయంలో భారతదేశంలో అత్యధిక పారితోషికం తీసుకున్న నటిగా ఎదిగింది. ఆ సమయంలో బొంబాయి గవర్నర్ కన్నా ఈమె జీతం అధికంగా ఉండేది. ఈమె మూకీ శకంలో అతి పెద్ద హీరోగా పేరొందిన డి.బిల్లిమోరియాతో ప్రేమలో పడింది. ఇద్దరూ కలిసి 1933-39 మధ్యకాలంలో అనేక మూకీ చిత్రాలలో నటించారు. ఈమె నటించిన మూకీలు "మాధురి", "అనార్కలి"ల టాకీ వెర్షన్ విడుదలయ్యాయి. "ఇందిర బి.ఎ" మూకీ సినిమా "ఇందిర ఎం.ఎ"గా, "వైల్డ్ క్యాట్ ఆఫ్ బాంబే" మూగ సినిమా "బొంబాయికీ బిల్లీ"గా మాటలతో వెలువడ్డాయి. వైల్డ్ క్యాట్ ఆఫ్ బాంబే (బొంబాయికీ బిల్లి) సినిమాలో ఈమె ఏకంగా ఎనిమిది పాత్రలను ధరించింది. అనార్కలి పేరుతో వెలువడిన మూడు (ఒకటి మూకీ, రెండు టాకీలు) సినిమాలలో ఈమె నటించడం విశేషం. కాకపోతే వీటిలో తొలి రెండు సినిమాలలో కథానాయికగా మూడవ సినిమాలో ఈమె సలీం తల్లిగా నటించింది.

## చిత్ర సమాహారం
thumb|right|1970లలో సులోచన
### మూకీ సినిమాలు
# వీరబాల (1924) - తొలి చిత్రం
# సినిమా క్వీన్ (1926)
# పాగల్ ప్రేమి
# ముంతాజ్ మహల్
# టెలిఫోన్ గరల్
# టైపిస్ట్ గరల్ (1926)
# ది నర్స్
# బలిదాన్ (1927)
# వైల్డ్ కాట్ ఆఫ్ బాంబే (1927)
# మాధురి (1928)
# అనార్కలి (1928)
# ఇందిర బి.ఎ. (1928)
# ది డాన్సింగ్ గర్ల్
# హీర్ రంజా (1929)

### టాకీ సినిమాలు
# మాధురి (1932)
# సులోచన (1933)
# ఇందిర ఎం.ఎ (1934)
# అనార్కలి (1935)
# బాంబేకి బిల్లి (1936)
# డాకూకీ లడ్కీ
# గుల్ సనో బర్
# ఆంఖ్ మిచౌలి (1942)
# జుగ్ను (1947)
# అనార్కలి (1953)
# బాజ్ (1953)
# నీల్ కమల్ (1968)
# అమ్రపాలి (1969)
# ఆప్ కీ కసం
# హత్ కీ సఫాయి
# జూలీ (1975)
# ఖట్టా మీటా (1978)

## మరణం
ఒకప్పుడు తన గ్లామర్‌తో కోట్లాది ప్రేక్షకుల మనసులను దోచుకున్న ఈ నటి చివరకు లోకం చేత విస్మరింపబడి ఒంటరిగా జీవిస్తూ 1983, అక్టోబర్ 10న ముంబాయిలోని తన ఫ్లాట్‌లో మరణించింది.

## ఇవీ చదవండి
* *గ్రేట్ మాస్టర్స్ ఆఫ్ ఇండియన్ సినిమా: ది దాదాసాహెబ్ ఫాల్కే అవార్డ్ విన్నర్స్*, డి.పి.మిశ్రా, పబ్లికేషన్స్ డివిజన్, సమాచార ప్రసార మంత్రిత్వశాఖ, భారత ప్రభుత్వం, 2006. ISBN 81-230-1361-2. పుట 16.
* నటీమణి సులోచన *సినిమా ఎట్ ది ఎండ్ ఆఫ్ ఎంపైర్: ఎ పాలిటిక్స్ ఆఫ్ ట్రాన్సిషన్ ఇన్ బ్రిటన్ అండ్ ఇండియా*, ప్రియా జయకుమార్, డ్యూక్ యూనివర్సిటీ ప్రెస్, 2006. ISBN 0-8223-3793-2. పుట 73.
* *ది హండ్రెడ్ లూమినరీస్ ఆఫ్ హిందీ సినిమా*, దినేష్ రహేజా, జితేంద్ర కొఠారి. ఇండియా బుక్ హౌస్ పబ్లిషర్స్, 1996. ISBN 81-7508-007-8. పుట 1871

## మూలాలు

## బయటి లింకులు

* 

వర్గం:దాదాసాహెబ్‌ ఫాల్కే అవార్డు గ్రహీతలు
వర్గం:1907 జననాలు
వర్గం:1983 మరణాలు
వర్గం:భారతీయ సినిమా నటీమణులు
వర్గం:సినిమా నటీమణులు
వర్గం:హిందీ సినిమా నటీమణులు
వర్గం:భారతీయ సినిమా నిర్మాతలు
హనుమాన్ జంక్షన్ బస్ స్టేషన్

హనుమాన్ జంక్షన్ బస్సు స్టేషన్ భారతదేశంలోని ఆంధ్రప్రదేశ్ రాష్ట్రంలోని హనుమాన్ జంక్షన్ టౌన్ లో ఉన్న ఒక బస్ స్టేషన్.    ఇది ఆంధ్రప్రదేశ్ రాష్ట్ర రోడ్డు రవాణా సంస్థ నకు చెందినది. కృష్ణా జిల్లా, పశ్చిమగోదావరి జిల్లాలోని ప్రతి పట్టణాలకు, గ్రామాలకు, ఆంధ్ర ప్రదేశ్ లోని అన్ని ప్రధాన నగరాలకు బస్సులు అందుబాటులో ఉన్న ప్రధాన బస్ స్టేషన్లలో ఇది ఒకటి.   ఇది ఏలూరులో ప్రవేశించని బస్సుల కోసం ఇది ఇంటర్మీడియట్ హాల్టింగ్ స్టేషన్‌గా పనిచేస్తుంది.

## మూలాలు

వర్గం:కృష్ణా జిల్లా బస్సు స్టేషన్లు
ప్రసూతి

**ప్రసూతి** ఒక హిందూ దేవత, స్వాయంభువ మనువు, శతరూప యొక్క కుమార్తె, దక్షుడు భార్య, అనేక మంది కూతుర్లకు తల్లి. ఈమెకు ప్రియవ్రతుడు, ఉత్తానపాదుడు, ఆకూతి, దేవహూతి తోడబుట్టిన వారు. స్వాయంభువ మనువు, తన మొదటి కుమార్తె అకూతిని రుచి ప్రజాపతికి, మధ్య కుమార్తె అయిన దేవహుతినికర్దమ ప్రజాపతికి, చిన్న కుమార్తె ప్రసూతిని దక్ష ప్రజాపతికి అప్పగించాడు.
## వివాహం, పిల్లలు
హిందూమతంలో మొట్ట మొదటి వివాహం దక్షుడు, ప్రసూతి యొక్క వివాహం. వీరు ఇద్దరూ పదహారు (16) మంది కుమార్తెలకు జన్మనిచ్చారు. వీరిలో శ్రద్ధ, మైత్రి, దయ, శాంతి, తుష్టి, పుష్టి, ఉన్నతి, బుద్ధి, మేధ, తితిక్ష, హ్రీ, మూర్తి, క్రియ ఈపదిమువ్వురు (13) కుమార్తెలను ధర్ముడుకు ఇచ్చి వివాహం చేశారు. అలాగే స్వాహాదేవిని అగ్నిదేవుడుకు, స్వధను పితృదేవతలకు, సతి (పార్వతి)ని శివుడుకు ఇచ్చి వివాహం చేశారు.

## మూలాలు

వర్గం:పురాణాలు
వర్గం:హిందూమతం
పులహుడు

**పులహుడు** లేదా పులాహా ఋషి లేదా పులహా విశ్వ సృష్టికర్త అయిన బ్రహ్మ కుమారుడు, మొదటి మన్వంతరములో సప్త (సెవెన్ గ్రేట్ సేజేస్ రిషి) బ్రహ్మ ఋషులు అయిన మరీచి, అత్రి, అంగీరసుడు, పులస్త్యుడు, **పులహుడు**, క్రతువు, వశిష్ఠుడు లందు ఒకడు.
ఇంకొక వర్గీకరణలో బ్రహ్మ చేత సృష్టించబడిన పది ప్రజాపతిలలో ఒకడైన పులహా, ప్రజల పాలకుడు.
బ్రహ్మ సప్త ఋషులను, పదిమంది ప్రజాపతులను (కొన్ని లెక్కల ప్రకారం 21 మంది) రూపొందించినట్లుగా, వీరి నుండి మానవులు అందరూ జన్మించినట్లుగానూ నమ్ముతారు. పులహుడు బ్రహ్మ యొక్క తల భాగము నుండి జన్మించిన ఐదవ కుమారుడు. 
## విద్య
పులహుడు జ్ఞానం యొక్క శక్తిని ఋషి సనందన దగ్గర నేర్చుకున్నాడు. ఇతను తను నేర్చుకున్న జ్ఞానాన్ని, విద్యను ఋషి గౌతముడుకు బదిలీ చేశాడు. ఇతను అలకనంద నది ఒడ్డున తీవ్రమైన తపస్సు చేసాడు, ఇంద్రుడు న్యాయస్థానంలో ఉండటానికి వరాన్ని పొందాడు.

రాజు అయిన భరతుడు తన సామ్రాజ్యాన్ని నిరాకరించినపుడు, పులహా యొక్క ఆశ్రయంలో శరణు కోరాడు.

## జీవితం
మొదటి మన్వంతరములో జన్మించినప్పుడు, పులహా ఋషికి దక్షుడు కుమార్తె అయిన క్షమతో వివాహం జరిగింది. వీరికి కర్దమ, కనకపీఠ, ఉర్వరీవత అను ముగ్గురు కుమారులు, పీవరీ అను కుమార్తె కలిగిరి. 
భాగవత పురాణం ప్రకారం పులాహా ఋషి కర్ధమ ప్రజాపతి మరితు దేవహుతి కుమార్తె అయిన గతిని కూడా వివాహం చేసుకున్నాడు. ఈ దంపతులకు కర్మశ్రేష్ట, వరీయాంశ, సహిష్ణు అను ముగ్గురు కుమారులు కలిగారు.

## శివారాధకుడు
ఇతను శివ భగవానుడికి శివారాధకుడుగా ఉన్నాడు. పులహుడు యొక్క భక్తికి పరవశం చెందిన శివుడు ఆనందంగా,
వారణాసి లోని పులేశ్వర్ రూపంలో శివుడు దర్శన మిచ్చాడు.

## మూలాలు

వర్గం:పురాణాలు
వర్గం:హిందూమతం
వర్గం:పురాణ పాత్రలు
సునీత సారధి

**సునీత సారధి, **భారతీయ గాయని. ఆమె కేవలం పాశ్చాత్య సంగీతం మాత్రమే కాక, సంప్రదాయ సంగీతం కూడా పాడుతుంది. ఆమె వివిధ చర్చిల్లో గాస్పెల్ గాయనిగా కూడా ప్రసిద్ధి చెందింది. 2000లో చానల్ వి, వర్జిన్ రికార్డ్స్ సంయుక్త ఆధ్వర్యంలో నిర్వహించిన వర్జిన్ వాయిస్ చాయిస్ అనే పోటీలో గెలుపొందింది సునీత. 2002లో సినిమాల్లో నేపధ్య గాయినిగా కెరీర్ ప్రారంభించింది ఆమె.

యేయి! నీ రొంబ అళగే ఇరుక్కు అనే తమిళ సినిమాతో నేపధ్య గాయినిగా తెరంగేట్రం చేసింది సునీత. ఈ సినిమాలోని ఇని నానుం నానిల్లై అనే పాటను శ్రీనివాస్, సుజాతా మోహన్ లు పాడగా, అందులో మధ్యలో వచ్చే ఆలాపనలు పాడింది సునీత. ఆమె వివిధ భాషల్లో దాదాపు 200 పాటలకు పనిచేసింది. కొన్ని పాటలు ఆమె పాడగా, మరి కొన్నిటికి కీబోర్డు ప్లేయర్ గానూ, తబలా వాద్య కళాకారిణిగా పనిచేసింది. ఆమె పాశ్చాత్య, సంప్రదాయ, గజ్, సోల్, నియో-సోల్ వంటి శైలిల్లో ఆమె గాయినిగా, వాద్య కళాకారిణిగా కృషి చేసింది సునీత. ఆమె గస్పెల్ పాటల్లో తనదైన శైలితో ప్రసిద్ధి చెందింది ఆమె.

## తొలినాళ్ళ జీవితం
పాశ్చాత్య సంగీతానికి చెందిన కుటుంబంలో జన్మించిన సునీత, తన 4వ ఏట నుంచే చర్చిలలో పాటలు పాడుతుండేది. ఆమె తల్లి సుశీల సారధి ప్రముఖ మద్రాసు గాయక బృందాన్ని నడిపేది. ఈ బృందం ద్వారా సంతొమే, లజరస్ చర్చిల్లో ప్రదర్శనలు చేసేది ఆమె. సుశీల ఈ బృందంలో పియోనా కళాకారిణిగా పనిచేసేది. ఈ బృందంలో సునీత కూడా పాల్గొనేది. ఆమె పలు చర్చిల్లో పాటలు పాడటం ద్వారా చాలా ప్రసిద్ధి చెందింది.

2000లో చానెల్ వి, వర్జిన్ రికార్డ్స్ సంయుక్త ఆధ్వర్యంలో నిర్వహించిన వర్జిన్ వాయిస్ చాయిస్ పోటీలో గెలుపొందింది సునీత. 45,000 మంది ఈ పోటీకి అప్లై చేసుకోగా, 1,500 మంది ఎంపికయ్యారు. ఇంతమందిలో సునీత విజేతగా నిలిచింది.

## పాడిన పాటలు
# 2019: సూర్యకాంతం (బ్రేకింగ్ మై హార్ట్)

## మూలాలు

వర్గం:జీవిస్తున్న ప్రజలు
వర్గం:తెలుగు సినిమా నేపథ్యగాయకులు
వర్గం:తెలుగు సినిమా మహిళా నేపథ్య గాయకులు
అజ్మీరా రేఖ నాయక్

**అజ్మీరా రేఖ నాయక్** తెలంగాణ రాష్ట్రానికి చెందిన రాజకీయ నాయకురాలు. ప్రస్తుతం భారత్ రాష్ట్ర సమితి తరపున ఖానాపూర్ శాసనసభ నియోజకవర్గం నుండి ప్రాతినిథ్యం వహిస్తుంది.

## జననం - విద్యాభ్యాసం
అజ్మీరా రేఖ నాయక్ 1975, డిసెంబరు 19న  శంకర్ నాయక్, శ్యామల దంపతులకు హైదరాబాదులో జన్మించింది. తండ్రి బిహెచ్ఈఎల్ సంస్థలో ఉద్యోగికాగా, తల్లి రాష్ట్ర ప్రభుత్వ ఉద్యోగిగా పనిచేసింది. హైదరాబాద్ బేగంపేటలోని హైదరాబాద్ పబ్లిక్ స్కూల్ నుంచి స్కూల్ విద్యను చదివిన అజ్మీరా రేఖ, 1999లో  ఉస్మానియా విశ్వవిద్యాలయం పరిధిలోని వనితా మహావిద్యాలయంలో బిఏ చదివింది. ఆ తరువాత 2010లో ఉస్మానియా యూనివర్సిటీలో ఎంఏ (సోసియాలజీ), 2013లో పడాల రాంరెడ్డి కళాశాల నుండి ఎల్ఎ.ఎల్.బి.ని పూర్తి చేసింది.

## వివాహం - పిల్లలు
1997, ఆగస్టు 10న రవాణా శాఖలో ప్రభుత్వ ఉద్యోగి శ్యామ్ నాయక్ తో అజ్మీరా రేఖ నాయక్ వివాహం జరిగింది. వీరికి ఇద్దరు పిల్లలు (పూజ, అక్షిత్).

## రాజకీయరంగ ప్రస్థానం
అజ్మీరా రేఖ నాయక్ 2009లో రాజకీయాల్లోకి ప్రవేశించి భారత జాతీయ కాంగ్రెస్ తరపున ఆసిఫాబాద్ జెడ్.పి.టి.సి. మెంబర్ గా పోటీచేసి, విజయం సాధించింది. 2013లో తెలంగాణ రాష్ట్ర సమితిలో చేరి, తెలంగాణ ఉద్యమంలో చురుకైన పాత్రను పోషించింది. 2014లో ఖానాపూర్ శాసనసభ నియోజకవర్గం నుంచి పోటీచేసి, తెలుగుదేశం పార్టీ అభ్యర్థి రితేష్ రాథోడ్ పై 30వేల మెజారితో విజయం సాధించింది. 2018లో జరిగిన తెలంగాణ ముందస్తు ఎన్నికలలో తెలంగాణ రాష్ట్ర సమితి పార్టీ టికెట్ పై పోటీ చేసి సమీప కాంగ్రెస్ పార్టీ అభ్యర్థి రమేష్ రాథోడ్ పై 24,300 ఓట్ల మెజారిటీతో గెలుపొందింది.

రేఖా నాయక్ కు 2023లో జరిగే తెలంగాణ సార్వత్రిక ఎన్నికల్లో బీఆర్ఎస్ పార్టీ టికెట్ దక్కకపోవడంతో 2023 అక్టోబరు 06న ఆమె బీఆర్ఎస్ పార్టీకి రాజీనామా చేసింది. ఆమె 2023 అక్టోబర్ 20న కాంగ్రెస్ విజయభేరి బస్సుయాత్రలో భాగంగా ఆర్మూర్‌లో జరిగిన సభలో రాహుల్ గాంధీ సమక్షంలో కాంగ్రెస్ పార్టీలో చేరింది.

## హోదాలు

* 2016-2018: మహిళలు, పిల్లలు, వికలాంగులు, వృద్ధుల సంక్షేమ కమిటీ చైర్మన్‌, తెలంగాణ శాసనసభ
* 2019-ప్రస్తుతం: మహిళలు, పిల్లలు, వికలాంగులు, వృద్ధుల సంక్షేమ కమిటీ చైర్మన్‌, తెలంగాణ శాసనసభ

## ఇతర వివరాలు
యునైటెడ్ అరబ్ ఎమిరేట్స్, యునైటెడ్ స్టేట్స్ ఆఫ్ అమెరికా మొదలైన దేశాలు సందర్శించింది.

## మూలాలు

## ఇతర లంకెలు
* యూట్యూబ్ లో అజ్మీరా రేఖ నాయక్ ఇంటర్వ్యూ

వర్గం:తెలంగాణ రాజకీయ నాయకులు
వర్గం:1994 జననాలు
వర్గం:జీవిస్తున్న ప్రజలు
వర్గం:తెలంగాణ రాష్ట్ర సమితి రాజకీయ నాయకులు
వర్గం:పార్టీలు ఫిరాయించిన రాజకీయ నాయకులు
వర్గం:హైదరాబాదు జిల్లా మహిళా రాజకీయ నాయకులు
వర్గం:నిర్మల్ జిల్లా నుండి ఎన్నికైన మహిళా శాసన సభ్యులు
వర్గం:తెలంగాణ శాసన సభ్యులు (2014)
వర్గం:తెలంగాణ శాసన సభ్యులు (2018)
వర్గం:భారత్ రాష్ట్ర సమితి మాజీ నాయకులు
విభాండక ఋషి

**విభాండక ఋషి** (హిందీ- विभान्डक ॠषि), కశ్యపుడు యొక్క వంశీయుడైన హిందూ సన్యాసి లేదా ఋషి.
## ఆశ్రమం
ఇతని ఆశ్రమం మధ్యప్రదేశ్ రాష్ట్రంలోని భిండ్ పట్టణానికి దగ్గరలో ఉంది, అక్కడ అతను దేవుని యొక్క అంతిమ వాస్తవికత కోసం గొప్ప ధ్యానం, తపస్సును చేపట్టాడు.
హిందూ పురాణాలు, మహాభారతం యొక్క వనపర్వం కథ ప్రకారం, కౌశికి దేవదారి నది ప్రాంతంలో విభాండక ఋషి యొక్క ఆశ్రమం ఉంది. కౌశికి దేవదా నదిని కున్వారీ లేదా క్వారీ నదిగా గుర్తిస్తారు. 
### భిండ్ పట్టణం
భిండ్ పట్టణం పేరు ఈ గొప్ప ఋషి పేరు ద్వారా పెట్టబడింది. 
### విభాండక ఆలయం
భిండి వద్ద ఉన్న విభాండక లేదా భిండి ఋషి అనే పురాతన ఆలయం ఇప్పటికీ ఉంది.
### రాజు పృథ్వీరాజ్ చౌహాన్
రాజు పృథ్వీరాజ్ చౌహాన్ క్లాసిక్ పర్మల్ రాసో ప్రకారం, దట్టమైన అడవులలో ఉన్న విభాండక ఋషి యొక్క సమాధి స్థలం వద్ద (దహన ప్రదేశం) మకాం వేసి, సిర్సాగర్ యుద్ధంలో చందేల్తో పోరాడటానికి వెళ్లి వారి కమాండర్ మల్కాన్ను ఓడించాడు.
### వన ఖండేశ్వర్ దేవాలయం
పాండవులు, వారి బహిష్కరణ సమయంలో, విభాండక ఋషి ఆశ్రమాన్ని సందర్శించారు. రాజు పృథ్వీరాజ్ చౌహాన్ నిర్మించబడిన శివుని దేవాలయం ఇప్పుడు ఈ ప్రదేశం వన ఖండేశ్వర్ దేవాలయంగా పిలువబడు తున్నది.

## సంతానం
ఇతని కుమారుడు శృంగి ఋషి. పురాతన భారతదేశం యొక్క రామాయణ కాలంలో గొప్ప శృంగి ఋషి.

## అద్వైత మఠాలు
అద్వైత వేదాంత ప్రకారం, ఆది శంకరాచార్య నాలుగు మఠాలు (సంస్కృతం: मठ), పశ్చిమాన ద్వారకా ప్రధాన కార్యాలయం, తూర్పులోని జగన్నాధ పూరి, దక్షిణాన శృంగేరి, ఉత్తరాన బదరీ మఠాన్ని స్థాపించారు. ప్రతి మఠం తన నాలుగు ప్రధాన శిష్యులలో ఒకరు ఉంటూ, ప్రతి ఒక్కరూ వేదాంత సంప్రదాయాన్ని కొనసాగిస్తున్నారు.

పాండే ప్రకారం, ఈ మఠాలు శంకరాచార్యచే స్వయంగా స్థాపించబడలేదు, కానీ వాస్తవానికి విభాండక ఋషి, అతని కుమారుడు ఋష్యశృంగ మహర్షి చే స్థాపించబడిన ఆశ్రమాలు.

ఆది శంకరాచార్యులు ద్వారకా, శృంగేరిలోని ఆశ్రమాలు వారసత్వంగా తీసుకున్నారు, శృంగవరపుర వద్ద ఉన్నఆశ్రమాన్ని బదరీకు, అంగదేశం వద్ద ఉన్నఆశ్రమాన్ని జగన్నాథ పురి వద్దకు ఆశ్రమాలను మార్చారు. 

## మూలాలు

* 

వర్గం:పురాణ పాత్రలు
వర్గం:హిందూ ఋషులు
వర్గం:హిందూమతం
జయవాణి

**జయవాణి** (ఉమామహేశ్వరి) తెలుగు టివీ, చలనచిత్ర నటీమణి. 2006లో ఎస్.ఎస్. రాజమౌళి దర్శకత్వంలో వచ్చిన విక్రమార్కుడు సినిమా ద్వారా గుర్తింపు తెచ్చుకుంది.

## జననం - విద్యాభ్యాసం
ఈవిడ ఆలపాటి తిరుపతయ్య, సుగుణ దంపతులకు కృష్ణా జిల్లా, విజయవాడ లో జన్మించింది. బి.ఏ. వరకు చదివింది.

## తొలి జీవితం
చిన్నప్పటి నుండి సినిమాలపై ఉన్న ఆసక్తితో కూచిపూడి నృత్యం నేర్చుకుంది. జయవాణికి సినిమాల పిప్చి ఎక్కువకావడంతో 10వ తరగతిలోనే గుమ్మడి చంద్రశేఖర్ రావుతో వివాహం జరిగింది. పెళ్ళయిన తరువాత బి.ఏ.చదివి, భర్త సహకారంతో నటిగా మారింది.

## సినిమారంగ ప్రస్థానం
మొదటగా "రండి లక్షాధికారి కండి" అనే టి.వీ. సీరియల్ లో నటించిన జయవాణి, అనేక చిత్రాలలో చిన్నచిన్న పాత్రలు పోషించింది.  విక్రమార్కుడు సినిమా ద్వారా గుర్తింపు తెచ్చుకుంది.

## నటించిన చిత్రాల జాబితా

# ఫిబ్రవరీ 14 నెక్లెస్ రోడ్డు
# అదిరిందయ్యా చంద్రం
# మా ఆయన సుందరయ్య
# అమ్మాయే నవ్వితే
# ఎంత బాగుందో
# శెభాష్
# ప్రియదర్శిని
# అల్లరి రాముడు
# బాబి
# నాగ
# ఇందిరా
# వాడంతే అదో టైపు
# వీడే
# శ్వేత నాగు
# అవునన్నా కాదన్నా
# అదిరిందయ్యా చంద్రం (2005)
# ఛత్రపతి
# యమదొంగ
# ప్రయాణం
# తాళి కడితే తోంభై కోట్లు
# ఈ వయసులో
# ప్రేమరాజ్యం
# కన్నడ పాపి
# మిస్టర్ గిరీశం (2009)
# అ ఆ ఇ ఈ
# నందీశ్వరుడు
# వసుంధర నిలయం (2013)
# కామెడి ఎక్స్ ప్రెస్
# సాదు
# గాయత్రి
# నా స్టయిల్ వేరు
# భధ్రకాళి
# అదృశ్యం
# ఇంట్లో దెయ్యం నాకేం భయం (2016)
# ఊల్లాల ఊల్లాల (2020)
# టెంప్ట్ రాజా (2020)
# ఉమాపతి (2023)
# ఘంటసాల ది గ్రేట్ (2025)

## మూలాలు

వర్గం:తెలుగు సినిమా నటీమణులు
వర్గం:భారతీయ సినిమా నటీమణులు
వర్గం:తెలుగు కళాకారులు
వర్గం:జీవిస్తున్న ప్రజలు
వర్గం:కృష్ణా జిల్లా సినిమా నటీమణులు
వర్గం:తెలుగు విశ్వవిద్యాలయం కీర్తి పురస్కారాల విజేతలు-2017
వర్గం:పేరు మార్చుకున్న ఆంధ్రప్రదేశ్ వ్యక్తులు
వర్గం:కృష్ణా జిల్లా టెలివిజన్ నటీమణులు
శ్వేత మోహన్

**శ్వేతా మోహన్** భారతీయ నేపధ్య గాయని. ఆమె ఉత్తమ మహిళా నేపధ్య గాయనిగా నాలుగు ఫిల్మ్‌ఫేర్ పురస్కారాలు అందుకుంది. అందులో ఒకటి  కేరళ రాష్ట్ర చలనచిత్ర పురస్కారం కాగా మరొకటి  తమిళనాడు రాష్ట్ర చలనచిత్ర పురస్కారం. ఆమె హిందీ భాషతో పాటు  దక్షిణ భారత భాషలైన మలయాళం, తమిళం, తెలుగు, కన్నడ సినిమాలలో  చలనచిత్ర సంగీతం,  ఆల్బమ్‌ల కోసం పాటలను రికార్డ్ చేసింది. ఆమె  దక్షిణ భారత సినిమా రంగంలో గుర్తింపు పొందిన నేపధ్య గాయకురాలిగా  స్థిరపడింది.

## వ్యక్తిగత జీవితం
శ్వేతా మోహన్ చెన్నైలోని ఒక మలయాళ కుటుంబానికి చెందిన కృష్ణమోహన్, సుజాత మోహన్ దంపతులకు  జన్మించింది.   ఆమె తల్లి సుజాత  సినీ నేపధ్యగాయిని,  సంప్రదాయ సంగీత గాయిని. ఆమె చెన్నైలోని గుడ్ షెపర్డ్ కాన్వెంత్ లొ విద్యాభ్యాసం చేసింది. చెన్నైలోని స్టెల్లా మేరీస్ కళాశాలలో గ్రాడ్యుయేషన్ చేసింది.  ఆమె తన స్నేహితుడు అయిన అశ్విన్ శశిని  2011 జనవరి  16న వివాహం చేసుకుంది.  వారికి శ్రేష్ఠ అనే కుమార్తె 2017 డిసెంబరు 1న జన్మించింది.

## వృత్తి జీవితం
ఆమె భారతదేశ సినిమా సంగీత దర్శకులైన ఇళయరాజా, ఎ. ఆర్. రెహమాన్, విద్యాసాగర్ , ఎం. ఎం. కీరవాణి, ఎం.జయచంద్రన్, జాన్సన్, మణిశర్మ, కన్నన్, ఎన్.ఆర్.రఘునందన్, మణికాంత్ కద్రి, దేవి శ్రీ ప్రసాద్, అనిరుధ్ రవిచంద్ర ల దర్శకత్వంలో పాటలు పాడింది. ఆమె శ్రీమతి బిన్ని క్రిష్ణకుమార్ వద్ద కర్ణాటక శాస్త్రీయ సంగీతాన్ని అభ్యసించింది. 

## మూలాలు

## బాహ్య లంకెలు
* 

వర్గం:1985 జననాలు
వర్గం:జీవిస్తున్న ప్రజలు
వర్గం:తెలుగు సినిమా నేపథ్యగాయకులు
వర్గం:హిందీ సినిమా నేపథ్యగాయకులు
వర్గం:తమిళ సినిమా నేపథ్యగాయకులు
వర్గం:తెలుగు సినిమా మహిళా నేపథ్య గాయకులు
అన్షు

**అన్షు** తెలుగు చలనచిత్ర నటీమణి. మన్మధుడు సినిమా ద్వారా తెలుగు సినిమారంగంలోకి అడుగుపెట్టిన అన్షు రాఘవేంద్ర, మిస్సమ్మ వంటి చిత్రాలలో నటించింది.

## జననం
అన్షు లండన్ లో జన్మించింది. తల్లిదండ్రుల సొంత ఊరు ఢిల్లీ. ఒక సోదరుడు, ఒక సోదరి ఉన్నారు.

## సినీరంగ ప్రస్థానం
సినిమా చాయగ్రహుడు కబీర్ లాల్ అన్షుకు కుటుంబ మిత్రుడు. నటనలో అసక్తి ఉన్న అన్షు ఫోటోలను కొన్నిటిని విజయ భాస్కర్ గారికి చూపించడం జరిగింది. అలా మన్మధుడు సినిమా ఎంపికైంది. ఆ తరువాత ప్రభాస్ హీరోగా నటించిన రాఘవేంద్ర సినిమాలో హీరోయిన్ పాత్రను, మిస్సమ్మ సినిమాలో అతిధి పాత్రలో నటించింది. కొన్ని కన్నడ చిత్రాలలో కూడా నటించింది.

## వివాహం - పిల్లలు
లండన్ లోని నివసిస్తున్న సచిన్ అనే వ్యక్తిని అన్షు పెళ్లి చేసుకుంది. వీరికి ఒక పాప.

## నటించిన చిత్రాల జాబితా
### నటిగా
# పత్తర్ దిల్ (బాలనటి) - 1985
# మన్మధుడు - 2002 
# రాఘవేంద్ర - 2002
# మిస్సమ్మ - 2003
#  సిటీ ఆఫ్ గాడ్ - ముంబై 1982: ఎక్ ఆంకహీ కహానీ - 2010
# బేవాజా - 2017

### కాస్ట్యూమ్ డిజైనర్ గా
# ఓం జై జగదీష్ - 2002
# ఉష్క్ విష్క్ - 2003

## మూలాలు

వర్గం:తెలుగు సినిమా నటీమణులు
వర్గం:భారతీయ సినిమా నటీమణులు
వర్గం:తెలుగు కళాకారులు
వర్గం:జీవిస్తున్న ప్రజలు
వర్గం:కన్నడ సినిమా నటీమణులు
నివాసితుల సంక్షేమ సంఘం

నివాస సంక్షేమ సంఘం (తరచూ ఆర్‌డబ్ల్యుఏ  గా సంక్షిప్తీకరించబడింది) అనేది ఒక భారతీయ సంస్థ, ఇది భారతీయ నగరాల్లో ఒక నిర్దిష్ట నగర లేదా శివారు ప్రాంతం యొక్క నివాసితుల ప్రయోజనాలను సూచిస్తుంది. 
## సభ్యత్వం
సభ్యత్వం స్వచ్ఛందంగా ఉంటుంది, నాయకత్వం సాధారణంగా రుసుము చెల్లించే సభ్యులచే ఎన్నుకోబడుతుంది.  ఏ సంవత్సరానికైనా స్వచ్ఛంద రుసుము చెల్లించని సభ్యులకు సాధారణ జనరల్ బాడీ సమావేశాలలో ఓటు హక్కు ఉండదు, సంఘం యొక్క ఇతర సమావేశాలు పాల్గొనే అవకాశం ఉండదు.  ఎందుకంటే స్వచ్ఛంద సంస్థ యొక్క సభ్యత్వం నుండి వారిని ఎంచుకున్నట్లుగా భావించరు.  కొన్ని ప్రదేశాలలో, అసోసియేషన్ అభివృద్ధి, సంక్షేమ సంఘం వంటి వాటి పేర్లలో "అభివృద్ధి" అనే పదాన్ని కలిగి ఉంది. 
## ప్రాతినిధ్యం
నివాసితుల సంక్షేమ సంఘాలు ప్రభుత్వ అధికారిక వ్యవస్థలు కాదు, భారతదేశంలో మురికివాడలు, చట్టవిరుద్ధమైన గృహ ప్రాంతాలు కూడా నివాసితుల సంక్షేమ సంఘాలు పౌరుడి (ప్రజా) ప్రయోజనాలకు ప్రాతినిధ్యం వహిస్తాయి. 
## సంఘం నియమాలు

నివాసితుల సంక్షేమ సంఘాలు సాధారణంగా సహ-సహకార సంఘాల చర్యల ద్వారా నమోదు చేయబడతాయి.   ఇటువంటి సమూహాలకు కనీసపు పదిహేను సభ్యులను కలిగి ఉన్న ప్రాంతం నుండి అవసరం ఉంటుంది.  ఈ చర్యలు నివాసితుల సంక్షేమ సంఘం బై-లాస్ స్థాపనకు నియమాలను కూడా ఏర్పాటు చేస్తాయి.  సభ్యత్వ ప్రమాణాలు, ఓటింగ్ హక్కులు, నివాసితుల సంక్షేమ సంఘం అధికారులు నమోదైన సమాజం తరఫున చట్టపరమైన చర్యలను ప్రారంభించగల పరిస్థితులు వంటివి ఇందులో ఉన్నాయి.  

## మురికి వాడలు అభివృద్ధి
మురికివాడలలో, అనధికారిక కాలనీలలో నివాసితుల సంక్షేమ సంఘాలు ప్రాబల్యం ఉన్నప్పటికీ, నివాసితుల సంక్షేమ సంఘాల వ్యూహాత్మక పాలనా నిర్ణయాల్లో పాల్గొన్న ప్రభుత్వ కార్యక్రమాలు, ఢిల్లీ యొక్క భగీదారి పథకం వంటివి, ప్రణాళికాబద్ధమైన పరిసరాలలో ఉన్న నివాసితుల సంక్షేమ సంఘాలు మాత్రమే ఉన్నాయి. 
## ప్రాముఖ్యత
నివాసితుల సంక్షేమ సంఘాలు మున్సిపాలిటీ రాజకీయాల్లో, 2000 ల ఆరంభం నుండి నిర్ణయం తీసుకోవడంలో ఎక్కువగా పాల్గొంటున్నాయి, వీటి ప్రాముఖ్యతను ఎక్కువగా పెంచుకుంటున్నాయి. 

## ఇవి కూడా చూడండి
* గేటెడ్ కమ్యూనిటీ
## బయటి లింకులు
* United Federation of Resident Welfare Associations in India (UFERWAS)
* Federation of Housing Society Delhi 

## మూలాలు


వర్గం: మానవ ఆవాసాలు
కరమన నది

**కరమన నది** కేరళలోని తిరువనంతపురంలో ప్రవహించే నది. ఇది పడమర కనుమలులోని అగస్త్యార్ కూటంలో పుట్టి పడమర వైపున 66 కిలోమీటర్లు ప్రవహించాకా కోవళం దగ్గర అరేబియా సముద్రంలలో కలిసిపోతుంది. ఈనదికి **కరమన** పేరు తిరువనంతపురంలోని కరమన అనే ఒక శివారు నుంచి వచ్చింది. 

ఈ నది ఒడ్డున ఎక్కువ అడవి ఉండగా, కొన్ని చోట్ల మాత్రం‌ కొబ్బరి తోటలు, వరి పంటలు ఉన్నాయి. 

## కరమనలో కలిసిపోయె నదులు
కరమన అగస్త్యార్ కూటం దగ్గర సముద్రపు మట్టం కన్నా 1600 మీటర్లు ఎత్తున మొదలవుతుంది. చెమ్ముంజి, మొట్ట, ఆతిరమల, కావియార్, అట్టయార్, వయప్పాడ్యార్, తోడయార్ మరియి కిఌయార్ కరమనలో కలిసిపోయే ఏర్లు. వీటిలో అందరిలోకి పెద్దది కిఌయార్, ఏదైతే కరమనలో కలిసిపోయే ముందు 24 కిలోమీటర్లు ప్రవహిస్తుందో. ఈ యేటి పైన ఐదు ఆకట్లు కట్టబడ్డాయి. కరమన వడ్డున అట్టుకళ్, పద్మనాభస్వామి మొదులు ఎన్నో 
పేరుగాంచిన గుడులు కూడా ఉన్నాయి.

## ఆనకట్లు

కరమన పైన రెండు కీలకమైన ఆనకట్లు ఉన్నాయి. ఒకటేమో అరువిక్కార, మరొకటేమో పెప్పార. అరువిక్కార ఆనకట్టు తిరువనంతపురంకి తాగునీరు అందించడానికి 193౩లో లార్డ్ విలియంచే కట్టించబడింది. పెప్పార ఆనకట్టు,
అరువిక్కార ఆనకట్టులోకి వచ్చే నీటిని అదుపుచేయడాని కట్టించబడింది. పెప్పార ఆనకట్టు వల్న ఎన్నొ సార్లు తిరువనంతపురంకి వరదలు రాకుండా ఆగిపోయాయి.

## వంతెనలు
కరమన నదిపై ఎన్నో వంతెనలు ఉన్నాయి. వీటిలో అందరిలోకి కీలకమైనది NH-47.

## మూలాలు

వర్గం:భారతదేశ నదులు